๖
๓๘

บทที่ ๒
ศึกษาการอธิบายนรกและสวรรค์ในคัมภีร์พระพุทธศาสนา

การศึกษาในบทนี้จะได้ศึกษาถึงการอธิบายนรกและสวรรค์ในคัมภีร์พระพุทธศาสนา ทั้งที่ ปรากฏในคัมภีร์พระไตรปิฎก และคัมภีร์อรรถกถา ฎีกา และคัมภีร์อื่นๆ ที่เกี่ยวกับความหมาย ประเภท ของนรกและสวรรค์ ดังมีรายละเอียด ดังนี้
๒.๑  ความหมายของนรกและสวรรค์

๒.๑.๑ ความหมายของนรก

         พจนานุกรมเพื่อการศึกษาพุทธศาสน์ให้ความหมายของคำว่า “นรก”
 
ได้วิเคราะห์ศัพท์ภาษาบาลีไว้ว่า “นิรย. นรก, ทุคติ 

        - อโยอิฏฐผลํ โส นิคฺคโต อสฺมาติ นิรโย ภพที่ปราศจากผลที่ปรารถนา (นิ+อย,      ลง ร อาคม)
    
                     - นินฺทิโต รโย คมนเมตฺ ถาติ นิรโย ภพที่มีการไปที่น่าติเตียน (น+รย)

        - นิคฺคโต อโย ยสฺมา โส นิรโย ภพที่ปราศจากความเจริญ (นิ+อย+ร อาคม)

        - นตฺกิ เอตฺ ก อโย สุขนฺติ นิรโย ภพที่ไม่มีความสุข (นิ+อย+ร อาคม)”


        โลกบัญญัติของพระสัทธรรมโฆษเถระ กรมศิลปากร ให้ความของนรกว่า หมายถึง สภาพที่ไม่มีความเจริญ สภาพที่ไม่มีความสุข สภาพหรือภูมิที่ไม่มีความยินดี ไม่มีความเบาใจ นรก คือ ภูมิที่เป็นเสวยทุกข์ของคนผู้ทำบาปตายแล้วไปเกิด เป็นเหวแห่งความทุกข์ไร้เสียซึ่งความสุขและ   ความเจริญเป็นภาวะที่ร้อนรนที่เรียกว่า “นรก” เพราะพวกที่ไปตกนรก เป็นคนชนิดที่ต้องตกต่ำ ปราศจากความอิ่มใจ ปราศจากความชื่นชม ก็พวกที่เป็นเนรยิกสัตว์ (สัตว์นรก) พากันเข้าไปในนรกนั้นด้วยกรรมของตนทุคคติภูมิแห่งนี้ เลวกว่าภูมิทั้งปวงในกามธาตุ เพราะฉะนั้น จึงชื่อว่า นรก
  

        พจนานุกรมฉบับราชบัณฑิตยสถาน ให้ความหมายว่า นรก คือ แดนหรือภูมิที่เชื่อกันว่าผู้ทำบาปจะต้องไปเกิดและถูกลงโทษ โดยปริยายหมายถึง แดนที่มีแต่ความทุกข์ทรมาน
 

            พจนานุกรมพุทธศาสาสตร์ ฉบับประมวลธรรม ให้ความหมายของคำว่า “นรก”
 นิรยะ  หมายถึง นรก, สภาวะหรือที่อันไม่มีความสุข, ภาวะเร่าร้อนกระวนกระวาย- Niraya: hell; woeful state 


จากการศึกษาความหมายของ นรก  ผู้วิจัยสรุปได้ว่า  นรก หมายถึง  สภาวะ  สภาพหรือดินแดนที่ไม่มีความสุข มีความทุกข์ทรมาน ของผู้ที่พ้นสภาพจากความเป็นมนุษย์จะต้องเข้าไปอยู่เพื่อรับผลของกระทำชั่ว ทำบาปต่างกรรม ต่างวาระเมื่อครั้งที่ยังมีชีวิตอยู่


๒.๑.๒  ความหมายของสวรรค์ 

         พจนานุกรมเพื่อการศึกษาพุทธศาสน์ให้ความหมายของคำว่า “สวรรค์” 
 
ได้วิเคราะห์ศัพท์ภาษาบาลีไว้ว่า “สคฺค  สวรรค์, เทวโลก 

          - อชียติ จิรํ ฐียเต อสฺมินฺติ อคฺโค (ฐานํ), โสภโณ อคฺโค สคฺโค ที่เป็นที่เป็นไปยั่งยืน        ซึ่งงดงาม (สุ+อคฺค, อช. ธาตุในความหมายว่าไป ณ ปัจจัย, แปลง ช เป็น ค, ซ้อน คฺ, ลบ สระหน้า)

          - รูปา ทีหิ ปญฺจหิ กามคุเณหิ สฺฏฐ อคฺโคติ, สคฺโค ที่เลิศด้วยดีด้วยกามคุณห้า (สุ+อคฺค, ลบสระหน้า)”


          พจนานุกรมฉบับราชบัณฑิตยสถาน ให้ความหมายว่า สวรรค์ คือ แดนหรือภูมิที่เชื่อกันว่าผู้ทำบาปจะต้องไปเกิดและถูกลงโทษ โดยปริยายหมายถึง แดนที่มีแต่ความทุกข์ทรมาน

         พจนานุกรมพุทธศาสตร์ ฉบับประมวลธรรม ให้ความหมายของคำว่า “สวรรค์”
หมายถึงสวรรค์ ๖ อันได้แก่ภพที่มีอารมณ์อันเลิศ, โลกที่มีแต่ความสุข, เทวโลก, ในที่นี้ หมายเฉพาะสวรรค์ชั้นกามาพจร คือ ชั้นที่ยังเกี่ยวข้องกับกาม ซึ่งเรียกเต็มว่า ฉกาพจรสวรรค์ หรือ กามาวจรสวรรค์ ๖ – Sagga: the six heavens of the sense-sphere) เรียงจากชั้นต่ำขึ้นไปดังนี้ จาตุมหาราชิกา ดาวดึงส์ ยามา ดุสิต นิมมานรดี และปรนิมมิตวสวัตตี

ในขุททกนิกาย จูฬวรรค ปรากฎข้อความว่า สวรรค์ หมายถึง โลกที่เลอเลิศเพียบพร้อมไปด้วยกามคุณ ๕ คือ รูป เสียง กลิ่น รส โผฏฐัพพะ อันน่าปรารถนาน่าใคร่ สวรรค์คือโลกที่งดงามเลอเลิศพร้อมด้วยสิ่งที่ดี และสิ่งที่เป็นบุญ สวรรค์ คือเมืองฟ้า เป็นโลกของเทวดา สวรรค์นั้นเป็นดินแดน ที่บริบูรณ์ไปด้วยความสุขล้วน หมู่สัตว์ที่เกิดในสวรรค์ เรียกว่า “เทวดา”
 


จากการศึกษาความหมายของสวรรค์ สรุปได้ว่า สวรรค์ หมายถึง ดินแดนอันเป็นที่ตั้ง  แห่งความสุขของผู้ที่กระทำความดีไว้เมื่อครั้งมีชีวิตอยู่ในโลกมนุษย์

ดังนั้น ความหมายของนรกและสวรรค์ จึงเป็นความหมายที่แยกกันได้อย่างชัดเจน และอยู่คู่กันแทบจะแยกไม่ออก ทั้งนรกและสวรรค์เป็นความหมายที่ทำให้มนุษย์ในโลกที่ยังมีชีวิตเข้าใจได้ว่าคนที่ทำชั่วเมื่อสิ้นชีวิตต้องไปเกิดใหม่ในโลกที่มีแต่ความทุกข์และในขณะเดียวกันคนที่ไม่ได้ทำชั่ว คือ คนที่ทำดีเมื่อตายไปจากโลกมนุษย์ก็ไปสถิตย์ในแดนที่เป็นความสุข นัยยะของนรกและสวรรค์   จึงมีความหมายที่คล้ายคลึงกัน พระพุทธศาสนาให้ความสำคัญในฐานะที่เป็นส่วนหนึ่งของสังสารวัฏ คือ เป็นที่เวียนว่ายตายเกิดของสัตว์
 นรกและสวรรค์ในพระพุทธศาสนามีอยู่ ๒ สถานะ คือ 
เป็นสถานที่หรือรูปธรรมและเป็นความรู้สึกทางจิตใจหรือนามธรรม ในคัมภีร์พระไตรปิฎกกำหนดไว้ว่านรกและสวรรค์ที่เป็นรูปธรรม คือ ดินแดนสำหรับเสวยผลกรรมของสัตว์ผู้ทำความชั่วและความดี   นรกและสวรรค์ในสถานะที่เป็นนามธรรม นรก คือ ความรู้สึกที่ร้อนรนในจิตใจ สวรรค์ คือ ความรู้สึกสบายใจ พระพุทธเจ้าทรงแสดงทรรศนะเรื่องนรกและสวรรค์ควบคู่กันทุกครั้ง โดยจะแสดงผล
ของกรรมชั่วก่อนแล้วจึงแสดงกรรมและผลของกรรมดีในภายหลัง ดังที่ปรากฏในพระสุตตันตปิฎก มัชฌิมนิกาย มูลปัณณาสก์ มหาสีหนาทสูตร ปรากฏข้อความว่า ตถาคตเห็นหมู่สัตว์ผู้กำลังจุติ (เคลื่อน) กำลังเกิดทั้งชั้นต่ำและชั้นสูง งามและไม่งามเกิดดีและไม่เกิดดี ด้วยตาทิพย์อันบริสุทธิ์เหนือมนุษย์รู้ชัดถึงหมู่สัตว์ผู้เป็นไปตามกรรมว่า “หมู่สัตว์ที่ประกอบกายทุจริต วจีทุจริต และมโนทุจริต กล่าวร้าย  พระอริยะ มีความเห็นผิด และชักชวนผู้อื่นให้ทำตามความเห็นผิด พวกเขาหลังจากตายแล้วจะไปเกิดในอบาย ทุคติ วินิบาต นรก แต่หมู่สัตว์ประกอบกายสุจริต วจีสุจริต และมโนสุจริต 
ไม่กล่าวร้ายพระอริยะ มีความเห็นชอบ และชักชวนผู้อื่นให้ทำตามความเห็นชอบ พวกเขาหลังจากตายแล้วจะไปเกิดในสุคติโลกสวรรค์
   

จากการศึกษาพบว่า พุทธดำรัส เรื่อง “นรกและสวรรค์” พระองค์ทรงตรัสเทศนาธรรม        ที่เกี่ยวกับนรกและสวรรค์ ดังปรากฏในคัมภีร์พระไตรปิฎก  และในยุคต่อมาแนวคิดเรื่องนรกและสวรรค์ ปรากฏอย่างพิสดารในคัมภีร์พระพุทธศาสนา ทั้งในคัมภีร์พระไตรปิฎก อรรถกถา ฎีกา อนุฎีกา และวรรณกรรมศาสนาจนทำให้ดูเหมือนว่านรกและสวรรค์เป็นดินแดนแห่งจินตนาการ ไม่น่าจะเป็นไปได้ ทำให้เข้าใจเรื่องนรกและสวรรค์ที่ปรากฏในพระไตรปิฎกว่ามีความเป็นอยู่จริง ทั้งนี้
เพราะพระพุทธเจ้าทรงยอมรับและชี้ให้เห็นถึงความมีอยู่จริงของนรก โดยที่พระพุทธเจ้าได้ตรัสถึงวิธีการลงโทษสัตว์นรกของพวกนายนิรยบาล (ยมบาล) ดังข้อความเหล่านี้ ซึ่งเป็นสถานที่สำหรับเสวยผลบาปของสัตว์ผู้กระทำชั่วว่า “…พวกนายนิรยบาลจับบุรุษนั้นไปลงนรก ก็มหานรกนั้น มีสี่มุม
แบ่งออกเป็นสัดส่วนมีกำแพงเหล็กล้อมรอบ ครอบด้วยเหล็ก พื้นทำด้วยเหล็ก ร้อนลุกเป็นไฟลาม
ไปตลอด ๑๐๐ โยชน์ ลุกอยู่ตลอดเวลา...”
 และที่ปรากฏในสุตันตกปิฎก มัชฌิมนิกาย 
อุปริปัณณาสก์ (ภาษาไทย) ว่า “สัตว์เหล่านั้นบอกอย่างนี้ว่า ข้าพเจ้ากระหายน้ำ พวกนายนิรยบาล
จึงเอาขอเหล็กร้อน มีไฟติดทั่ว ลุกโพลงโชติช่วงเปิดปาก (ของสัตว์นรก) ออก แล้วเอาน้ำทองแดงร้อนมีไฟติดทั่วลุกโพลงโชติช่วงกรอกเข้าไปในปาก น้ำทองแดงนั้นจะไหม้ริมฝีปากบ้าง”
 และที่ปรากฏข้อความในสุตตันตปิฎก อังคุตตรนิกาย ทุกนิบาต ว่าดูก่อนอานนท์ กายทุจริต วจีทุจริต มโนทุจริต 
ที่เรากล่าวว่าควรทำโดยส่วนเดียวนี้ เมื่อผู้ใดทำเข้ากระทำก็พึงหวังโทษต่อไปนี้ คือ ตนเองก็กล่าวโทษตนเองได้ วิญญูชนทั้งหลายใคร่ครวญแล้วย่อมติเตียนกิตติศัพท์อันชั่วร้าย ย่อมขจรไป ตายก็หลงฟันเฟือน เมื่อแตกกาย ทำลายภายหลังมรณะ ย่อมเข้าถึงอบาย ทุคคติ วินิบาต นรก
  


พระพุทธเจ้าเมื่อตรัสเรื่องนรก ก็จะตรัสเรื่องสวรรค์ด้วย พระพุทธเจ้าได้ตรัสยืนยันถึงความมีอยู่จริงของสวรรค์ว่า กายสุจริต วจีสุจริต มโนสุจริต ที่เรากล่าวว่าควรทำโดยส่วนเดียวนี้     เมื่อผู้ใดกระทำก็พึงหวังอานิสงส์ต่อไปนี้ คือ ตนเองก็กล่าวโทษตนเองไม่ได้ วิญญูชนทั้งหลายใคร่ครวญแล้วย่อมสรรเสริญกิตติศัพท์อันดีงาม ย่อมขจรไป ตายก็ไม่หลงฟันเฟือน เมื่อแตกกายทำลายภายหลังมรณะ ย่อมเข้าถึงสุคติโลกสวรรค์
 เหล่านี้ เป็นต้น

๒.๑.๓ ประเภทของนรกและสวรรค์     

             พระพุทธศาสนามีการจำแนกนรกเป็นประเภทต่างๆ มากมาย ดังนี้ 

๒.๑.๓.๑ ประเภทของนรก 

หลักฐานในพระไตรปิฎก
 ดังปรากฏอยู่ในพระสูตรต่างๆ ผสมผสานกับข้อความจากคัมภีร์อรรถกถาซึ่งแต่งขยายข้อความหรืออธิบายศัพท์ในคัมภีร์พระไตรปิฎก
 และยังมีเค้าแห่งข้อความจากหนังสือไตรภูมิพระร่วงร่วมอยู่ด้วย
 โดยการต่อเติมถ้อยคำสำนวนให้ภาพของนรก     น่ากลัวยิ่งขึ้น ใน สังกิจจชาดก ได้ให้คำแปลและความหมายของ มหานรกทั้ง ๘ ขุม ดังนี้ 

ขุมที่ ๑ สัญชีวนรก หมายถึง สัตว์นรกจะถูกตัดท่อน ๆ แล้วคืนชีวิตขึ้นเอง

ขุมที่ ๒ กาฬสุตตนรก หมายถึง สัตว์นรกจะถูกตีร่างกายด้วยเส้นด้ายดำ เพื่อที่เลื่อยแล้วผ่าด้วยขวานเป็น ๘ เสี่ยงหรือ ๑๖ เสี่ยง

ขุมที่ ๓ สังฆาตนรก หมายถึง สัตว์นรกจะถูกบดด้วยภูเขาเหล็ก ๔ ลูก ๔ ทิศ กระทบกันในครั้งละสองลูกตลอดเวลา

ขุมที่ ๔ โรรุวนรก หมายถึง สัตว์นรกจะถูกทรมานด้วยเปลวไฟเข้าไปทางทวารทั้ง ๙ 
บางพวกถูกหมอกควันที่เป็นกรดละลายสรีระจนละเอียดเหมือนแป้ง

ขุมที่ ๕ มหาโรวุวนรก หมายถึง สัตว์นรกชนิดนี้ได้รับความทุกข์ทรมานมากกว่าโรรุวนรก

ขุมที่ ๖ ตาปนนรก หมายถึงสัตว์นรกขุมนี้จะถูกให้นั่งเสียบด้วยหลาวเหล็ก บนพื้นเหล็ก   ที่ลุกเป็นไฟ

ขุมที่ ๗ มหาตาปนนรก หมายถึง สัตว์นรกขุมนี้จะได้รับความร้อนรุนแรงและทรมานมากกว่าตาปนรก

ขุมที่ ๘ อเวจีนรก หมายถึง นรกขุมนี้มีไฟลุกโพรงไปหมด สัตว์นรกอยู่กันอย่างแออัดหนาแน่นแทบไม่มีที่ว่าง ทุกตนจะถูกไฟเผาไม่มีว่างเว้น

จากหลักฐานนี้ทำให้เกิดการอธิบายถึงประเภทของนรกและขยายขอบเขตไม่ถึงนรกบริวารทั้ง ๘ ขุม แต่ละขุมมีประตูอยู่ ๔ ประตู แต่ละประตูมีอุสสทนรก ประตูละ ๔ มหานรกแห่งหนึ่งมีอุสสทนรกแห่งละ ๑๔ ขุม รวมอุสสทนรกทั้งหมดเป็น ๑๒๘ รวมกับมหานรกอีก ๘ ขุม จึงเรียกว่า นรก ๑๓๖ ขุม


๒.๑.๓.๒  ประเภทของสวรรค์
             
ในพระไตรปิฎกได้กล่าวถึงเรื่องที่เกี่ยวกับเทวดาซึ่งเป็นการเชื่อมโยงกับความหมายของสวรรค์ว่า เมื่อครั้งที่พระเจ้าปเสนทิโกศลไปเข้าเฝ้าและทูลถามพระพุทธเจ้าว่า “เทวดามีจริงหรือไม่” พระพุทธเจ้าตรัสว่า “มหาบพิตร เทวดาเหล่าใดมีความเบียดเบียน เทวดาเหล่านั้นมาสู่โลกนี้ เทวดาเหล่าใดไม่มีความเบียดเบียน เทวดาเหล่านั้นไม่มาสู่โลกนี้ ขอถวายพระพร” พระเจ้าปเสนทิโกศล    จึงเชื่ออย่างสนิทใจ
  และมีคำตรัสสอนของพระพุทธเจ้าที่ยืนยันความมีอยู่จริงของสวรรค์ว่า ภูมิหรือดินแดนที่มีอารมณ์เลิศด้วยดี ประเภทของสวรรค์จำแนกออกเป็น ๖ ชั้น  คือ

ชั้นที่ ๑ จาตุมหาราชิกา หมายถึง มีท้าวมหาราช ๔ องค์ แบ่งกันปกครอง ได้แก่ ท้าวธตรฐะ  ท้าววิรุฬหกะ ท้าววิรูปักขะ และท้าวกุเวระ ทำหน้าที่รักษาด่านหน้าของประตูสวรรค์ เพื่อป้องกันพวกอสูรในสุตตันปิฎก แสดงไว้ว่า เป็นผู้ตรวจโลกว่าพวกมนุษย์พากันทำความดีหรือไม่ เป็นผู้รักษาอุโบสถศีล บำรุงเทวดา เคารพนอบน้อม บำรุงสมณพราหมณ์หรือไม่ ถ้าทำความดีเทวดา  ก็จะไปบอกเล่ากันในสวรรค์ พวกเทวดาก็จะชื่นบาน ทิพยกายจักเพิ่มพูน แต่ถ้าไม่ทำคามดีกันมากนัก เทวดาเมื่อไปบอกเล่ากันก็จะหดหู่แล้วทิพยกายก็จะลดถอย เทวดาชั้นจาตุมหาราชิกา มีอยู่ตั้งแต่กลางภูเขาสินธุจนกระทั่งถึงพื้นดินมนุษย์ 

ชั้นที่ ๒ ดาวดึงส์ หมายถึง เป็นที่เกิดของบุคคล ๓๓ คน เหตุแห่งชื่อ ตาวตึงสะ            มีรายละเอียด ดังนี้ ในอดีตมีหมู่บ้านหนึ่งชื่อว่า มจลคาม ได้มีคนอยู่กลุ่มหนึ่ง เป็นชายชื่อว่า     คณะสหบุญญาการี แปลว่า คณะทำบุญร่วมกัน มี ๓๓ คน เป็นชายทั้งหมด หัวหน้าชื่อมาฆมานพ    ได้ช่วยกันทำความสะอาดถนนหนทาง และซ่อมบำรุงถนน เพื่อให้สะดวกแก่นักเดินทาง และยังทำหน้าที่เก็บกักน้ำให้คนที่ผ่านไปมาได้อาศัยดื่มกัน เมื่อทั้ง ๓๓ คน ได้สิ้นชีวิตลง มาฆมานพได้ไปเกิดเป็นพระอินทร์ ด้วยเหตุนี้ เทวภูมิ ชั้นที่สองนี้จึงมีชื่อว่า ตาวติงสะแปลว่า ๓๓ ความเป็นอยู่ของเทวดาชั้นดาวดึงส์ ไม่มีการแก่ เจ็บ ตาย นอกจากหมดบุญ มีบาทบริจาริกา ๕๐๐ หรือ ๑,๐๐๐ องค์ เทวดาทั้งหลายก็จะมีความรักใคร่ปรารถนาเป็นคู่ครองกัน 

ชั้นที่ ๓ ยามา หมายถึง สิ้นไปจากทุกข์ หรือบรรลุทิพยสุขพร้อมพรั่ง สวรรค์ชั้นยามามีความสวยงามมากกว่าชั้นดาวดึงส์ มีผู้เป็นใหญ่คือพระสุยามเทวาธิราชหรือพระสุยามะ มีที่ตั้งอยู่ในอากาศ สูงกว่ายอดเขาสิเนรุ ๔๒,๐๐๐ โยชน์ ทางไปสวรรค์ชั้นยามา มีกล่าวไว้ในทานสูตร “ถ้าผู้ใดทำทานโดยคิดว่า บิดา มารดา ปู่ ย่า ตา ยาย เคยทำบุญทำทานมา เราจึงทำตามประเพณีที่เคยมีมา”

 
ชั้นที่ ๔ ดุสิต หมายถึง ดุสิตา หรือตุสิตะ แปลว่ายินดีชื่นบาน คือ ปิติด้วยสิริสมบัติของตน เป็นที่อยู่ของพระโพธิสัตว์ ก่อนที่จะไปบังเกิดในมนุษยโลก เทวดาในชั้นนี้ถือว่าประเสริฐกว่าเทวดา   ในภูมิอื่นๆ ผู้ปกครองคือท้าวสันตุสิเทวราช มีร่างกาย วิมาน ทิพยสมบัติ ประณีตกว่าเทวดาชั้นยามา ชั้นดุสิตนี้ตั้งอยู่ท่ามกลางอากาศ สูงจากยามา ๔๒,๐๐๐ โยชน์ แผ่เป็นบริเวณกว้าจนจดขอบจักรวาล 

พระพุทธเจ้าก่อนที่จะลงมาเกิดในโลกนี้ ได้ทรงเป็นพระโพธิสัตว์ประทับอยู่ในสวรรค์     ชั้นดุสิต เมื่อกาลใกล้กำหนดที่จะตายจากเทวดาไปเกิดเป็นมนุษย์ เทวดาทั้งหลายจึงไปทูลอาราธนาพระโพธิสัตว์ให้ลงไปตรัสรู้ พระโพธิสัตว์ได้ทรงตรวจดู สถานะ ๕ อย่างคือ กาล ทวีป ประเทศ ตระกูล มารดา และกำหนดอายุของเทวดา ความโกลาหลอย่างขนานใหญ่ของพวกเทวดาทั้งปวงมีอยู่สามสมัย คือ สมัยเมื่อโลกวินาศ สมัยเมื่อพระพุทธเจ้าจะอุบัติขึ้น สมัยเมื่อพระเจ้าจักรพรรดิจะเกิดขึ้น

ทางไปสวรรค์ชั้นดุสิต มีกล่าวไว้ในทานสูตรว่า “ผู้ใดให้ทานโดยคิดว่า เราหุงหากินได้ สมณพราหมณ์เหล่านั้นไม่ได้หุงหากิน ถ้าเราไม่ให้ทานก็เป็นสิ่งที่ไม่ควรอย่างยิ่ง เมื่อตายแล้วกุศล
จะนำไปเกิดในสวรรค์ชั้นดุสิต” ตัวอย่าง นางสิริมหามายา ครั้งพอประสูติพระโพธิสัตว์แล้ว ๗ วัน ก็ไปเกิดเป็นเทพบุตร เห็นผลที่เกิดเป็นเทพบุตรเพราะวิสัยของพระพุทธชนนีซึ่งมีบุญญาธิการ ถ้าเกิดเป็นเทพธิดา หากเทพบุตรเกิดความรักใคร่เสน่หา จะเกิดโทษอย่างยิ่งแก่เทพบุตรองค์นั้น

ชั้นที่ ๕ นิมมานรดี หมายถึง อภิรมย์ยินดีในสิ่งที่นิรมิตขึ้น คือ นอกจากทิพอารมณ์ที่ได้รับอยู่ปกติแล้ว ก็ยังนิรมิตสิ่งต่างๆ ขึ้นได้อีกตามความต้องการ เทวดาที่เกิดในชั้นจาตุมหาราชิกา จนถึงชั้นดุสิต ทั้ง ๔ ภูมิ ย่อมมีคู่ครองของตนเป็นประจำอยู่มากบ้างน้อยบ้าง ตามบุญญาธิการของตน     แต่ในชั้นนิมมานรดีและปรนิมมิตวสวัตตี ไม่มีคู่ครองของตนอยู่เป็นประจำเวลาใดใครปรารถนาที่จะเสพกามก็เนรมิตขึ้นมา แต่เมื่อพิจารณาโดยสภาวธรรมแล้ว เห็นว่าเป็นการไปใช้บุญเก่า พร้อมกับสะสมกิเลสใหม่ไปด้วย เมื่อหมดบุญเก่าก็ต้องไปรับผลของกิเลสที่สะสมใหม่ เมื่อตายจากเทวภูมิแล้วอาจจะไปเกิดในอบายภูมิด้วยกำลังแห่งอกุศลที่ได้กระทำไว้ในเทวภูมินั้น ที่ตั้งของนิมมานรตีภูมิ          อยู่ท่ามกลางอากาศห่างจากดุสิตภูมิขึ้นไป ๔๒,๐๐๐ โยชน์ มีแต่อากาสัฏฐเทวดาอย่างเดียวที่มีอายุยืนกว่า สวยงามกว่าเทวดาชั้นดุสิต ทางไปสวรรค์ชั้นนิมมานรตี ในทานสูตรกล่าวว่า “ผู้ใดทำทานโดยคิดว่าเราจะให้ทานอย่างฤาษีทั้งหลายที่ได้กระทำมาในอดีต” เมื่อตายไปและกุศลนั้นจะส่งผล ย่อมทำให้เขาไปบังเกิดในสวรรค์ชั้นนิมมานรตี ตัวอย่าง ผู้หญิงชราอนาถาที่ใส่บาตรด้วยน้ำผักดอง แต่พระมหากัสสปเถระ ผู้เป็นพระอรหันต์ที่ออกจากนิโรธสมาบัติ พอตกกลางคืนเกิดเป็นลมถึงแก่ความตาย ก่อนที่จะตายนางชื่นชมโสมนัสกับบุญที่ตนได้ทำลงไปให้กับพระมหากัสสปะเถระเจ้าที่กรุณามายืนโปรดเพื่ออนุเคราะห์นางถึงหน้าบ้าน กุศลนี้เองทำให้นางไปเกิดเป็นเทพนารี มีฤทธิ์มากในสวรรค์ชั้นนิมมมานตี

ชั้นที่ ๖ ปรนิมมิตวสวัตดี
 หมายถึง ทำอำนาจของตนให้เป็นไปในโภคะทั้งหลายที่ผู้อื่นรู้ความคิดของจิตแล้วนิรมิตให้เทวดาในชั้นนี้เพียงแต่คิด ก็จะมีผู้เนรมิตสิ่งปรารถนานั้นให้ไม่ต้องเนรมิตเอง ที่ตั้งของสวรรค์ชั้นปรนิมมิตวสวัตตีภูมิตั้งอยู่ในอากาศ ห่างจากนิมมารนนรตีภูมิ ๔๒,๐๐๐ โยชน์ มีแต่อากาสัฏฐเทวดาอย่าวเดียว มีท้าวปรนิมมิตตเทวราชหรือท้าววสวัตตีเทวราชเป็นผู้ปกครอง          ทั้ง ๖ ชั้น เทวดาในชั้นนี้มีร่างกาย วิมาน ทิพยสมบัติ ประณีตกว่าชั้นนิมมานรตีเป็นภูมิสูงสุดของเทวดาทางไปสวรรค์ชั้นปรนิมมิตวสวัตตี ในทานสูตรกล่าวไว้ว่า “ผู้ใดทำทานโดยคิดว่า ทำทานเพื่อให้จิตเกิดความปลื้มปิติในบุญที่ทำ” เมื่อตายไปและกุศลนั้นจะส่งผล จะทำให้ไปเกิดในสวรรค์ชั้นปรนิมมิตวสวัตตี

จะเห็นได้ว่าในพระไตรปิฎกท่านกล่าวถึงสวรรค์ ๖ ชั้น คือ สวรรค์เป็นโลกที่มีแต่ความสุข
มีอาหารทิพย์ พร้อมไปด้วยกามคุณ ๕ คือ รูป เสียง กลิ่น รส โผฏฐัพพะ เป็นดินแดนที่บริบูรณ์ไปด้วยความสุขล้วน หมู่สัตว์ที่เกิดในสวรรค์ เรียกว่า “เทวดา” 



อย่างไรก็ตามเรื่องนรกและสวรรค์ที่ปรากฏในคัมภีร์พระไตรปิฎกมีมากก็จริง แต่ไม่ได้กล่าวชัดเจนกว่านรกและสวรรค์อยู่ที่ไหน ห่างจากโลกมนุษย์นี้เป็นระยะทางเท่าไร ในขณะที่คัมภีร์  ชั้นรอง คืออรรถกถา ฎีกา อนุฎีกา และปกรณ์วิเสสกำหนดแน่นอน โดยเฉพาะคัมภีร์โลกศาสตร์     ซึ่งเป็นคัมภีร์ที่ผู้รจนามุ่งเสนอความคิดเรื่องนรกและสวรรค์โดยเฉพาะที่สำคัญคือ เป็นคัมภีร์ที่รจนาขึ้นในยุคที่มีการอธิบายความเรื่องนรกและสวรรค์ไว้อย่างพิสดารแล้ว เนื้อหาของคัมภีร์จึงเป็นการนำเสนอเรื่องนรกและสวรรค์โดยการอ้างข้อความจากคัมภีร์พระไตรปิฎกและคัมภีร์ชั้นรองนานาชนิด จนทำให้เรื่องนรกและสวรรค์ในคัมภีร์โลกศาสตร์  ให้แนวคิดแก่ผู้ศึกษา โดยที่ไม่ต้องให้มีคำถามตามมาอีก ว่านรกคืออะไร สวรรค์คืออะไร มีจริงหรือไม่ และตั้งอยู่ที่ไหน จะอธิบายให้ชัดเจนในลำดับต่อไป

จากการศึกษาประเภทของนรกและสวรรค์ในคัมภีร์พระไตรปิฎกซึ่งเป็นหลักฐานสำคัญสูงสุดทางพระพุทธศาสนา พบว่าพระพุทธเจ้าได้ตรัสถึงนรกและสวรรค์ทุกครั้งที่ทรงสรุปข้อสนทนาของพระองค์ เป็นการแสดงบทลงโทษปรามไม่ให้บุคคลทำความชั่ว แสดงให้เห็นคุณของการทำความดี เมื่อประทับอยู่ในโอกาสอันควร พระพุทธเจ้าจะตรัสพรรณนาประเภทของสวรรค์ไว้อย่างพิสดารเห็นเป็นจริงเป็นจังของนรกและสวรรค์อย่างชัดเจนเพราะพระพุทธองค์ทรงประจักษ์ชัดเรื่องนรกและสวรรค์ด้วยพระองค์ด้วยกำลังพระพุทธญาณ ในทรรศนะของพระพุทธเจ้า นรกและสวรรค์ จึงไม่ใช่ปัญหาที่บุคคลจะนำมาถกเถียงกันว่า มีจริงหรือไม่มีจริง ตั้งอยู่ที่ไหน  มีลักษณะอย่างไร แต่นรกและสวรรค์  เป็นสิ่งที่บุคคลต้องคำนึงอยู่เสมอว่า ทำอย่างไรจึงจะไม่ไปตกนรก ทำอย่างไรจึงจะได้ไปเกิดในสวรรค์ ทำอย่างไร จึงจะทำให้ตัวเองพ้นไปจากนรกและสวรรค์อย่างเด็ดขาด พุทธทรรศนะเช่นนี้ เท่ากับเป็นการยืนยันว่า นรกและสวรรค์มีอยู่จริงอย่างแน่นอน ดังผังที่แสดงลำดับชั้น ประเภทของนรกและสวรรค์ ต่อไปนี้
แสดงภูมิ ๓๑ ภูมิ ที่เป็นที่เกิดของสรรพสัตว์ทั้งหลาย

ที่มา มูลนิธิพระอภิธรรมวัดศรีสุดาราม/ศรชัย  ผู้เขียน
๒.๒  หลักฐานเกี่ยวกับนรกและสวรรค์ในคัมภีร์พระไตรปิฎก

คัมภีร์พระไตรปิฎก ถือเป็นหลักฐานสำคัญสูงสุดทางพระพุทธศาสนา โดยมีข้อความว่าด้วยเรื่องนรกและสวรรค์มาก ทั้งในด้านลักษณะและประเภท พระพุทธเจ้าเองก็ตรัสถึงนรกและสวรรค์ทุกครั้งที่ทรงสรุปข้อสนทนาของพระองค์ เป็นการแสดงบทลงโทษปรามไม่ให้บุคคลทำความชั่วและให้เห็นคุณของการทำความดี และเมื่อประทับอยู่ในโอกาสอันควร พระพุทธเจ้าจะตรัสพรรณนาลักษณะของนรกและสวรรค์ไว้อย่างพิสดารให้เห็นเป็นจริง ให้ภาพนรกและสวรรค์อย่างชัดเจน 
เพราะพระพุทธองค์ทรงประจักษ์ชัดเรื่องนรกและสวรรค์ ด้วยกำลังพระพุทธญาณ ในทัศนะของพระพุทธเจ้า นรกและสวรรค์ไม่ใช่ปัญหาที่บุคคลจะมาถกเถียงว่า “มีจริงหรือไม่มีจริง” ตั้งอยู่ที่ไหน และมีลักษณะอย่างไร แต่นรกและสวรรค์เป็นสิ่งที่บุคคลต้องคำนึงอยู่เสมอว่า ทำอย่างไร ถึงจะไม่ไปตกนรกทำอย่างไรถึงจะได้ไปเกิดในสวรรค์  พุทธทัศนะเช่นนี้เท่ากับเป็นการยืนยันว่า นรกและสวรรค์มีจริง ถ้าบุคคลใดยังมีความลังเลสงสัยในเรื่องนี้ ชื่อว่า ตกอยู่ในฝ่ายมิจฉาทิฐิ ความเชื่อเรื่องนรก
นับได้ว่าเป็นส่วนหนึ่งของคำสอนของพระพุทธเจ้าที่มีปรากฏในคัมภีร์พระไตรปิฎก 

หลักฐานในเรื่องนรกและสวรรค์ ที่มีปรากฏอยู่ในพระไตรปิฎก หากถือตามตัวอักษรแล้ว
มีอยู่เป็นจำนวนมาก แต่เป็นการกล่าวถึงแล้วไม่ค่อยมีคำบรรยายเพิ่มเติมมากนัก การกล่าวถึงในแง่นรกใช้ข้อความว่า “. . .หลังจากตายแล้วจะไปบังเกิดใน อบาย ทุคติ วินิบาต นรก ” หากกล่าวถึงในแง่สวรรค์ใช้ข้อความว่า “. . .หลังจากตายแล้วจะไปบังเกิดใน สุคติโลกสวรรค์ ” หลักฐานดังกล่าวนี้ถือได้ว่า นรก-สวรรค์ เป็นเรื่องที่พระพุทธองค์สอนว่ามีอยู่จริง แต่หากนำเอาคำสอนในพระไตรปิฎกทั้งหมดมาพิจารณาแล้วจะเห็นได้ว่า ทรงเน้นหนักเกี่ยวกับคำสอนในเรื่องการรู้จักใช้สติและสัมปชัญญะรู้ตัวอยู่ในปัจจุบัน และพยายามตัดกิเลสทั้งหลายให้หลุดออกจากทุกข์ และสังสารวัฏ หมายถึงภพทั้ง ๓ คือ กามภพ รูปภพ และอรูปภพ  ซึ่งหมายรวมไปถึง นรกและสวรรค์ด้วย
อย่างหลีกเลี่ยงไม่ได้ ในทางตรงกันข้าม คำสอนในเรื่องการเตรียมตัวไปสู่โลกหน้า (นรกและสวรรค์) 
จึงไม่ทรงเน้นเท่าใดนัก กล่าวคือเน้นให้มนุษย์หลีกหนีออกจากสิ่งเหล่านั้นในเชิงลบคือเป็นศัตรูกับภพเหล่านั้น นอกเหนือจาก นรกและสวรรค์ที่เป็นภพหรือสถานที่อยู่ของหมู่สัตว์ดังกล่าว ยังมีนรกและสวรรค์อีกประเภทหนึ่งที่หมายความถึงระดับของชั้นจิตใจของมนุษย์ เป็นสภาพทั่วไปของการเข้าถึงนรกและสวรรค์ในทางจิตวิทยา ดังที่ปรากฏข้อความเรื่องนรกทางอายตนะทั้ง ๖ ดังนี้

“ภิกษุทั้งหลาย เป็นลาภของเธอทั้งหลาย เธอทั้งหลายได้ดีแล้ว ที่เธอทั้งหลายได้ขณะเพื่อประพฤติพรหมจรรย์ เราเห็นนรก ชื่อว่าผัสสายตนิกะ ๖ ขุม ในนรกทั้ง ๖ ขุมนั้น สัตว์ย่อมเห็นรูปอย่างใดอย่างหนึ่งทางตาได้ แต่เห็นได้เฉพาะรูปที่ไม่น่าปรารถนา ไม่เห็นรูปที่น่าปรารถนา เห็นได้เฉพาะรูปที่ไม่น่าใคร่ ไม่เห็นรูปที่น่าใคร่ เห็นได้เฉพาะรูปที่ไม่น่าพอใจ ไม่เห็นรูปที่น่าพอใจ ฟังเสียงอย่างใดอย่างหนึ่งทางหูได้ ฯลฯ ดมกลิ่นอย่างใดอย่างหนึ่งทางจมูกได้ ฯลฯ ลิ้มรสอย่างใดอย่างหนึ่งทางลิ้นได้ ฯลฯ ถูกต้องโผฏฐัพพะอย่างใดอย่างหนึ่งทางกายได้ ฯลฯ รู้แจ้งธรรมารมณ์อย่างใดอย่างหนึ่งทางใจได้ แต่รู้แจ้งได้เฉพาะธรรมารมณ์ที่ไม่น่าปรารถนา ไม่รู้แจ้งธรรมารมณ์ที่น่าปรารถนา รู้แจ้งได้เฉพาะธรรมารมณ์ที่ไม่น่าใคร่ ไม่รู้แจ้งธรรมารมณ์ที่น่าใคร่   รู้แจ้งได้เฉพาะธรรมารมณ์ที่ไม่น่าพอใจ ไม่รู้แจ้งธรรมารมณ์ที่น่าพอใจ 

อรรถกถาจารย์อธิบาย ฉผัสสายตนิกนรก นี้เพิ่มเติมว่าหมายถึงนรกที่มีผัสสายตนะ  ๖  เป็นเหตุเกิดทุกขเวทนาอันเผ็ดร้อน  นรกชนิดนี้เองที่เป็นรากฐานทางความคิดของแนวความคิด
เรื่อง สวรรค์ในอก นรกในใจ ให้กับสังคมไทยในกาลต่อมา เป็นเรื่องที่คนพูดกันอยู่เป็นประจำ 
เป็นคำที่ติดปากคนไทยและถูกดึงมาใช้ในกรณีที่นึกอะไรไม่ออก ว่ามีนรกและสวรรค์อยู่จริงหรือไม่ หรือไม่ก็เป็นการพูดในเชิงปฏิเสธนรกและสวรรค์ชนิดที่เป็นภพภูมิและสถานที่ที่เกิดของสัตว์ ทั้งนี้
ก็เพื่อปลอบใจตนเอง เมื่อประสบภาวการณ์ที่ไม่มั่นใจในเรื่องที่หาคำตอบไม่ได้ 

ในสังคมไทยปัจจุบัน จุดเริ่มต้นของแนวคิดเรื่อง “สวรรค์ในอก นรกในใจ” เกิดขึ้นในยุค
ที่สังคมไทยกำลังเปลี่ยนผ่านเข้าสู่สังคมสมัยใหม่แบบตะวันตก ในช่วงนั้นโลกทัศน์แบบเหตุผลนิยมและประจักษ์นิยมของตะวันตกได้เข้ามามีอิทธิพลต่อชนชั้นนำของประเทศไทยมากจนทำให้อิทธิพลความเชื่อเรื่องนรกและสวรรค์แบบไตรภูมิพระร่วงเสื่อมลงแล้วถูกแทนที่ด้วยแนวคิดสวรรค์ในอก 
นรกในใจ โดยผู้ที่กล่าวข้อความนี้เป็นคนแรก ได้แก่ พระบาทสมเด็จพระจอมเกล้าเจ้าอยู่หัว รัชกาลที่ ๔ และต่อมาได้รับการเน้นย้ำโดยท่านพุทธทาสภิกขุ  แนวคิด สวรรค์ในอกนรกในใจเช่นนี้เป็นแนวคิด
ที่ทุกคนสามารถประจักษ์ได้ด้วยตนเอง เป็นการปรับคำสอนทางพุทธศาสนาให้เหมาะหรือเป็นที่ยอมรับได้ของชนชั้นนำในสมัยนั้น เนื่องจากมีชนชั้นนำเป็นอันมากหันมาให้ความสำคัญกับความจริงเชิงประจักษ์มากขึ้น 

เป็นที่ทราบกันดีอยู่แล้วว่า นรกและสวรรค์ ชนิดที่เป็นสถานที่สำหรับให้สัตว์ทั้งหลายไปเกิดหลังตายนั้น อยู่ที่ไหนไม่มีใครรู้ได้ เนื่องจากเป็นเรื่องที่ไกลเกินไป และไม่สามารถพิสูจน์ได้ด้วยอายตนะทั้ง ๕ ของมนุษย์ ดังนั้นจึงไม่ควรเอาใจใส่มากนัก นรก-สวรรค์ในความหมายอีกอย่างหนึ่ง
ซึ่งอยู่ที่นี้จะเห็นได้ชัดอยู่นี้ซึ่งเป็นสิ่งที่จริงกว่า การไปสนใจนรกและสวรรค์ข้างหน้าซึ่งอยู่ที่ไหนไม่มีใครรู้ ก็จะกลายเป็นเรื่องงมงายอยู่เรื่อย ไม่มีโอกาสรู้สิ่งที่เรียกว่านรกและสวรรค์ได้  

นรกที่ปรากฏในคัมภีร์พระไตรปิฎกมีอยู่ตามพระสูตรต่างๆ ดังจะได้กล่าวโดยสรุป ดังนี้
    
พระสุตตันตปิฎก มัชฌิมนิกาย อุปริปัณณาสก์
 กล่าวถึง ลักษณะผู้ที่ทำบาปด้วยการฆ่าสัตว์ ไม่มีความเมตตากรุณาต่อสัตว์ เมื่อตายจากโลกนี้ไปแล้วจะต้องไปเกิดในอบาย ทุคติ วินิบาต นรก และถ้าหากเกิดเป็นมนุษย์ ก็จะเป็นผู้ที่มีอายุสั้น 

คัมภีร์อังคุตรนิกาย ทุกนิบาต
  กล่าวถึง ลักษณะของผู้ที่ทุจริตทั้งทางกาย วาจา ใจ  ว่า เมื่อยังมีชีวิตจะเป็นผู้ที่ไม่ได้รับการยอมรับในสังคม เป็นบุคคลที่สังคมรังเกียจ เมื่อสิ้นชีวิต ย่อมไปเกิดในอบาย ทุคติ วินิบาต นรก 

คัมภีร์สังยุตตนิกาย มหาวรรค
 กล่าวถึง บุคคลที่มีความเลื่อมใส ศรัทธาในพระพุทธเจ้า  พระธรรมและพระสงฆ์ ถึงพร้อมด้วยวิมุติ แจ่มแจ้งใน เจโตวิมุตติ ปัญญาวิมุตติ อาสวะสิ้นไปด้วยปัญญาเข้าถึงปัจจุบัน บุคคลเหล่านี้จะพ้นจากการไปเกิดในนรก พ้นจากการเกิดเป็นสัตว์เดรัจฉาน  ภพภูมิแห่งเปรต อบาย และทุคติ 

เทวทหสูตร
 กล่าวถึง บุคคลที่กล่าวให้ร้ายพระอริยะสงฆ์ทั้งทางกาย วาจา ใจ และชักชวนให้ผู้อื่นกระทำการณ์ดังกล่าวด้วย เมื่อตายแล้วย่อมไปเกิดในอบาย ทุคติ  วินิบาต นรก ตรงข้ามกับบุคคลที่ไม่กล่าวร้ายพระอริยสงฆ์และชักชวนให้ผู้อื่นกระทำความดี ทั้งทางกาย วาจา ใจ              ต่อพระอริยสงฆ์ ย่อมไปเกิดในสุคติโลกสวรรค์ 



ทีฆนขสูตร
 กล่าวถึง ความเท่าเทียมกันของผู้ที่ทำบาป ไม่ว่าบุคคลทั้งหลายจะมี     ความแตกต่างระหว่างชนชั้นอย่างไร ทั้งพวกที่เกิดในชนชั้นกษัตริย์ พราหมณ์ แพศย์ และศูทร ทุกคนที่กระทำบาป ทั้งทางกาย วาจา และใจ เมื่อตายไปย่อม ไปเกิดในอบาย ทุคติ วินิบาต นรก  ไม่มี  ความแตกต่างกันแต่อย่างใด
 

พาลปัณฑิตสูตร
  ได้กล่าวให้เห็นว่า คนพาลที่สามารถระลึกถึงกรรมชั่วที่เคยประพฤติในอดีต และแก้ไขตนเองได้ในปัจจุบัน ย่อมเข้าใจดีว่าทุกข์ที่เป็นอยู่ในปัจจุบันกับทุกข์ในนรก เปรียบเทียบกันไม่ได้  หากไม่ทำความดี  ไม่สร้างกุศล  ทำแต่ความชั่วทั้งกาย วาจา ใจ เมื่อตายไปแล้วย่อมตกไปสู่อบาย ทุคติ วินิบาต นรก 


  
 อัสสลายนสูตร
 แสดงให้เห็นว่าคนที่ประพฤติชั่ว ประพฤติตนไม่เสมอต้นเสมอปลาย  โดยอ้างถึงสาเหตุแห่งความชั่วที่ได้กระทำไปแล้วว่าเป็นเพราะเกิดจากแรงจูงใจ เช่น เพื่อตอบสนองพระคุณพ่อแม่  ช่วยเหลือครอบครัว สามี ภรรยา บุตร มิตรสหาย ทาส บริวาร ผู้มีพระคุณ ผู้มาเยือน  บุรพเปตชน เทวดา พระราชา  รวมทั้งสาเหตุที่ประพฤติชั่วจากการที่จะต้องบำรุงรักษาร่างกาย     แห่งตน เป็นต้น สาเหตุดังกล่าวไม่สามารถเป็นข้ออ้างกับนายนิรยบาลเพื่อให้ตนเองพ้นจากนรกได้    แต่อย่างใด


ปณิหิตอัจฉวรรค
 แสดงให้เห็นคนที่มีจิตโทสะและคิดประทุษร้ายผู้อื่นเมื่อตายไป      จากโลกนี้ย่อมไปเกิดในอบาย (ภาวะหรือที่อันปราศจากความเจริญ) ทุคติ (ภาวะหรือที่ชั่ว) วินิบาต  (ที่อันมีแต่ความร้อนรน) นรก

อัฏฐานบาลี ตติยวรรค
 แสดงให้เห็นว่าบุคคลผู้ประกอบกายทุจริต เมื่อตายแล้วจะไปเกิดในอบาย ทุคติ วินิบาต นรก เพราะความประกอบกายทุจริตเป็นเหตุเป็นปัจจัย ไม่มีทางที่จะไปเกิดในสุคติได้เลย

วัชชสูตร
 กล่าวถึง เรื่องของโทษ ๒ ประการ ที่ให้ผลในภพนี้  กับที่ให้ผลในภพหน้า   โดยกล่าวว่า บุคคลที่ได้รับโทษในชาตินี้ จากบทลงโทษของผู้มีอำนาจย่อมได้รับความทุกทรมาน ทำให้บุคคลเหล่านั้นประจักษ์ว่า  ผลกรรมชั่วทั้งทางกาย  วาจา และใจในชาตินี้ ต้องส่งผลให้ไปเกิด
ในอบาย ทุคติ วินิบาต นรก  จึงไม่กล้าที่จะทำความชั่วทั้งปวง ประพฤติตนตั้งมั่นอยู่ในสุจริต ๓ 
คือ กายสุจริต  วาจาสุจริต และมโนสุจริต

อธิกรณวรรค
 กล่าวไว้ถึง เหตุที่ทำให้เกิดในทุคติและสุคติ ว่าเพราะการประพฤติตน     ไม่ชอบธรรมอยู่เสมอ จึงไปเกิดในอบาย ทุคติ วินิบาต นรก ส่วนพวกที่ตายแล้วไปสู่สุคติสวรรค์ 
เพราะประพฤติตนมั่นคงในหลักธรรมอยู่เสมอ และในอธิกรณวรรค
  ยังได้กล่าวถึงโทษแห่งทุจริต ๕ และสุจริต ๕  ดังตารางเปรียบเทียบ ดังนี้
	ทุจริต ๕ : เหตุจากกาย  วาจา ใจ ทุจริต
	สุจริต ๕: เหตุจาก กาย วาจา ใจ สุจริต

	(๑) แม้ตนก็ติเตียนตนเองได้  
	(๑) แม้ ตนก็ติเตียนตนเองไม่ได้

	(๒) ผู้รู้ใคร่ครวญแล้วย่อมติเตียนได้  
	(๒) ผู้รู้ใคร่ครวญแล้วย่อมสรรเสริญ

	(๓) กิตติศัพท์อันชั่ว ย่อมขจรไป
	(๓) กิตติศัพท์อันงาม ย่อมขจรไป

	(๔) หลงลืมสติตาย
	(๔) ไม่หลงลืมสติตาย

	(๕) หลังจากตายแล้วจะไปเกิดในอบาย ทุคติ 

     วินิบาต นรก
	(๕) หลังจากตายแล้วจะไปเกิดในสุคติโลกสวรรค์



มลสูตร
 กล่าวถึง เรื่องการละมลทินว่า บุคคลควรประกอบด้วยธรรม ๓ ประการ และมลทิน ๓ประการ จะได้ไม่ตกนรกเหมือนถูกนำไปฝังไว้ 
	มลทิน  ๓ : เหมือนถูกนำไปฝังไว้ในนรก
	ธรรม ๓ : เหมือนถูกอัญเชิญสู่โลกสวรรค์

	(๑) เป็นคนทุศีลและไม่ละมลทินคือความเป็น        
     คนทุศีล
	(๑) มีศีลและละมลทินคือความเป็นคนทุศีล 

	(๒) เป็นคนริษยาและไม่ละมลทินคือความริษยา 
	(๒) ไม่ริษยาและละมลทินคือความริษยา

	(๓  เป็นคนตระหนี่และไม่ละมลทินคือความ
     ตระหนี่
	(๓) ไม่ตระหนี่และละมลทินคือความตระหนี่


 
อธิกรณวรรคชีวิต
 กล่าวถึง เหตุให้เกิดในทุคติเพราะการประพฤติที่ไม่สม่ำเสมอ ไม่ชอบธรรม และเหตุที่ทำให้เกิดในสุคติเพราะประพฤติแต่ความชอบธรรม และในอธิกรณวรรค ยังได้แสดงให้เห็นคุณและโทษแห่งการกระทำที่เกิด กาย วาจา ใจ ดังนี้
	         โทษของการกระทำที่ทุจริต
	          คุณของการกระทำที่สุจริต

	(๑) แม้ตนก็ติเตียนตนเองได้   
	(๑) แม้ ตนก็ติเตียนตนเองไม่ได้

	(๒) ผู้รู้ใคร่ครวญแล้วย่อมติเตียนได้  
	(๒) ผู้รู้ใคร่ครวญแล้วย่อมสรรเสริญ

	(๓) กิตติศัพท์อันชั่วย่อมอมกระฉ่อนไป
	(๓) กิตติศัพท์อันงาม ย่อมขจรไป

	(๔) หลงลืมสติตาย
	(๔) ไม่หลงลืมสติตาย

	(๕) หลังจากตายแล้วจะไปเกิดในอบาย ทุคติ 

     วินิบาต นรก  
	(๕) หลังจากตายแล้วจะไปเกิดในสุคติโลกสวรรค์


 
สุขุมาลสูตรนี้…
 กล่าวถึงการสอนให้บุคคลคลพ้นจากความมัวเมา ๓ ประการ เมื่อตายจากโลกนี้ไปแล้วจะได้ไม่ไปตกในอบาย ทุคติ วินิบาต นรก  ลักษณะความมัวเมา ๓ ประการ ดังนี้
	                                        ความมัวเมา  ๓  ประการ

	(๑) ความมัวเมาในความเป็นหนุ่มสาว  :  พึงระลึกเสมอว่าเรามีความแก่เป็นธรรมดา

	(๒) ความมัวเมาในความไม่มีโรค        :  พึงระลึกเสมอว่าเรามีความตายเป็นธรรมดา

	(๓) ความมัวเมาในชีวิต                   :  พึงประพฤติสุจริตทั้ง กาย วาจา ใจ



วิปัตติสัมปทาสูตรสัมปทา
  กล่าวว่าด้วยวิบัติ ๓  เหตุให้ไปเกิดในอบาย ทุคติ วินิบาต นรก และสัมปทา ๓ เหตุให้ไปเกิดในแดนสุคติสวรรค์ วิบัติ ๓ ประการ  ดังนี้
	                      วิบัติ  ๓  : เป็นเหตุให้ไปเกิดในอบาย ทุคติ วินิบาต นรก

	(1) สีลวิบัติ (ความวิบัติแห่งศีล) : เป็นผู้ฆ่าสัตว์ ลักทรัพย์ ประพฤติผิดในกาม พูดเท็จ พูดส่อเสียด 
    พูดคำหยาบ พูดเพ้อเจ้อ

	(๒) จิตตวิบัติ (ความวิบัตแห่งจิต) : มิจฉาทิฏฐิ(เห็นผิด) มีจิตพยาบาท

	(๓) ทิฏฐิวิบัติ (ความวิบัติแห่งทิฏฐิ) : มิจฉาทิฏฐิ (เห็นวิปริต)ว่า การทำทานไม่มีประโยชน์ เซ่น
     สรวงไม่มีผล การทำดีหรือทำชั่วไม่มีผลต่อผู้กระทำแต่อย่างใด ไม่มีความเชื่อในความเป็นอยู่ใน
     ปัจจุบันหรือภพหน้า ไม่เชื่อว่าบิดามารดาเป็นผู้มีพระคุณ  ไม่เชื่อว่ามีโอปปาติกสัตว์ ไม่เชื่อว่า
     มีสมณพราหมณ์ผู้ประพฤติดีปฏิบัติชอบทำให้แจ้งโลกนี้และโลกหน้าด้วยปัญญาอันยิ่งเองแล้ว
     สอนผู้อื่นให้รู้แจ้ง



สัมปทา ๓  ประการ ดังนี้ 

	สัมปทา ๓ :  เป็นเหตุให้ไปเกิดในสุคติโลกสวรรค์

	(๑) สีลสัมปทา (ความถึงพร้อมด้วยศีล) : เว้นขาดจากการฆ่าสัตว์ การลักทรัพย์ การประพฤติ        
     ผิดในกาม การพูดเท็จ การพูดส่อเสียด การพูดคำหยาบ และการพูดเพ้อเจ้อ

	(๒) จิตตสัมปทา (ความถึงพร้อมด้วยจิต) : ไม่เพ่งเล็งอยากได้ของเขา ไม่มีจิตพยาบาท

	(๓) ทิฏฐิสัมปทา (ความถึงพร้อมด้วยทิฏฐิ) : สัมมาทิฏฐิ(เห็นชอบ) มีความเห็น  ไม่วิปริตว่า ทานที่ให้แล้วมีผล ยัญที่บูชาแล้วมีผล การเซ่นสรวงมีผล ผลวิบากแห่งกรรมที่ ทำไว้ดีและชั่วมี โลกนี้มี โลกหน้ามีมารดามีคุณ บิดามีคุณ โอปปาติกสัตว์มีสมณพราหมณ์ผู้ประพฤติดีปฏิบัติชอบทำให้แจ้งโลกนี้และโลกหน้าด้วยปัญญาอันยิ่งเองแล้วสอนผู้อื่นให้รู้แจ้งมีอยู่ในโลก


             
ความสัมพันธ์ระหว่าง วิบัติ ๓ กับ สัมปทา ๓   
	  วิบัติ  ๓  หนทางสู่อบาย ทุคติ วินิบาต นรก
	      สัมปทา ๓ หนทางสู่สุคติโลกสวรรค์

	(๑) สีลวิบัติ (ความวิบัติแห่งศีล)
	(๑) สีลสัมปทา (ความถึงพร้อมด้วยศีล)

	(๒) จิตตวิบัติ (ความวิบัตแห่งจิต)
	(๒) จิตตสัมปทา (ความถึงพร้อมด้วยจิต)

	(๓) ทิฏฐิวิบัติ (ความวิบัติแห่งทิฏฐิ)
	(๓) ทิฏฐิสัมปทา (ความถึงพร้อมด้วยทิฏฐิ)



อกุสลสูตร
 กล่าวถึงเรื่อง ธรรม ๓ ประการที่เป็นเหตุให้บุคคลไปสู่นรกเหมือนถูกนำไปฝังไว้ หรือถูกอัญเชิญให้ไปประดิษฐานไว้ในสุคติสวรรค์ การกระทั้งหลายที่เกิดขึ้นทั้งทางกาย วาจา  ใจ  หากเป็นการกระทำทางฝ่ายอกุศลก็ไปเกิดในนรก และถ้าเป็นฝ่ายกุศลก็ไปเกิดในสวรรค์ เป็นต้น  


จากการศึกษาดังกล่าวจะเห็นได้ว่าพระพุทธเจ้าได้ตรัสเพื่อสั่งสอนมนุษย์ให้ดำรงตนอย่างมีความสุขทั้งปัจจุบันชาติและชาติต่อไป  เน้นว่าความสุขและความทุกข์ในชีวิตของบุคคล ล้วนเกิดจากผลของการกระทำที่เกิดจากความประพฤติทางกาย  วาจา  และใจ  ไม่ใช่เกิดจากการบันดาลของเทพเจ้าหรือสิ่งศักดิ์สิทธิ์ใดๆ บุคคลต่างหากที่ทำให้ตนเองอยู่ในนรกหรือสวรรค์ ลักษณะการสั่งสอนของพระพุทธเจ้าจะแสดงให้เห็นผลทั้งกรรมชั่วและกรรมดีไปพร้อมกันเสมอ พระองค์จะเน้นที่การกระทำปัจจุบันมากกว่าอดีตเพราะ ปัจจุบันกรรมสามารถแก้ไขปรับปรุงได้ที่ตัวบุคคล ส่วนอดีตกรรม พระองค์จะยกขึ้นมาเป็นตัวอย่างประกอบคำอธิบายเพื่อให้บุคคลเข้าใจอดีต เข้าถึงผลของการกระทำในอดีต  เพื่อนำไปสู่การพัฒนาปรับปรุงแก้ไขอดีต โดยกระทำในภพปัจจุบันให้มีความสุข หากได้ไปเกิดใหม่จะได้ไม่ตกไปสู่อบาย ทุคติ วินิบาต นรก พระพุทธเจ้าให้ความสำคัญที่การกระทำของบุคคล ด้วยกายสุจริต วจีสุจริต มโนสุจริต และต้องสม่ำเสมอในการกระทำความดีในปัจจุบันชาติ พระพุทธเจ้าให้ความสำคัญทั้ง อดีต ปัจจุบัน และอนาคต ประพฤติตน ด้วยความสุจริตทั้งทางกาย วาจา ใจ กับบุคคลทั่วไปและสรรพสัตว์ทั้งหลายที่อยู่ร่วมกันในสังสารวัฎ คำสอนในพระพุทธศาสนาผลลัพธ์ที่ได้คือเมื่อยังมีชีวิตอยู่ก็จะได้รับการสรรเสริญ เป็นบุคคลที่สังคมยอมรับ และเมื่อสิ้นชีวิตก็จะไม่ไปสู่ในแดน อบาย ทุคติ  วินิบาต นรกทุกคำสั่งสอนของพระพุทธเจ้าให้ความสำคัญกับเรื่องนรกและสวรรค์  พระองค์ทรงแสดงให้เห็นภาพของนรกไว้อย่างชัดเจนว่ามีทั้งหมด ๘ ขุม และอีก ๑ ขุม เป็นโลกันตริกนรก ซึ่งอยู่นอกจักรวาลแต่อยู่ต่อกันระหว่างรอยต่อแห่งจักรวาลทั้งหลาย นรกทั้ง ๙ ขุม ถูกอธิบายเพิ่มเติมอย่างมากในคัมภีร์โลกศาสตร์
  
๒.๓  นรกและสวรรค์ในคัมภีร์รุ่นหลัง

จากพุทธฎีกานี้ ทำให้พระอรรถกาจารย์ พระฎีกาจารย์ พระอนุฎีกาจารย์ และมหาบัณฑิตทั้งหลายในยุคต่อมา ได้นำเรื่องนรกและสวรรค์มาขยายความเพิ่มเติม จะเห็นได้ว่า ภาพลักษณ์ของนรกและสวรรค์ในคัมภีร์ยุคต่อมานั้น มีความชัดเจนแน่นอน นรกอยู่ใต้พื้นดินนี้
 สวรรค์อยู่สูงเหนือพื้นดินนี้ขึ้นไป
 เรื่องนรกและสวรรค์ที่ปรากฏในคัมภีร์พระไตรปิฎกมีมาก แต่ไม่ได้กล่าวไว้ชัดเจนว่า นรกและสวรรค์อยู่ที่ไหน อยู่ห่างจากโลกมนุษย์เป็นระยะทางเท่าไร ในขณะที่คัมภีร์ชั้นรองลงมา         คือ อรรถกถา ฎีกา อนุฎีกา และปกรณ์วิเสสกำหนดแน่นอน โดยเฉพาะคัมภีร์โลกศาสตร์ ซึ่งเป็นคัมภีร์ที่ผู้รจนานำเสนอเรื่องนรกและสวรรค์ โดยการอ้างข้อความจากคัมภีร์พระไตรปิฎกและคัมภีร์ชั้นรองนานาชนิด ทำให้เรื่องนรกและสวรรค์ในคัมภีร์โลกศาสตร์มีความสมบูรณ์มากขึ้น 

เรื่องนรกและสวรรค์ที่ปรากฏในคัมภีร์พระไตรปิฎกมีมากก็จริง แต่ไม่ได้กล่าวชัดเจนว่า  นรกและสวรรค์อยู่ที่ไหน อยู่ห่างจากโลกมนุษย์นี้เป็นระยะทางเท่าไร พระพุทธเจ้าตรัสถึงอาณาเขตของโลกว่า  พระจันทร์พระอาทิตย์ส่องสว่างไปไกลถึงที่ใด อาณาเขตของโลกก็มีกำหนดประมาณเท่านั้น โลกมีทั้งหมดจำนวน ๑,๐๐๐ โลก แต่ละโลกมีพระจันทร์ พระอาทิตย์ ทวีปใหญ่ ๔ ทวีป มหาสมุทร ภูเขา เทวดาทุกชั้นประจำอยู่เหมือนกันทุกโลก
 อีกทั้งข้อความในพระไตรปิฏกไม่ได้คำนวณออกมาเป็นตัวเลขว่า จากโลกมนุษย์ลงไปถึงมหานรกขุมแรก (สัญชีวนรก) มีระยะทางเท่าไร และจากโลกมนุษย์ขึ้นไปถึงสวรรค์ชั้นแรก (จาตุมหาราชิกา) มีระยะทางเท่าใด แต่ปรากฏอย่างชัดเจนในคัมภีร์โลกศาสตร์
  คำตรัสของพระองค์ทำให้อรรถกถาจารย์ได้นำไปขยาย ดังที่ปรากฏในคัมภีร์ชั้นรอง คืออรรถกถา ฎีกา อนุฎีกา และปกรณ์วิเสสกำหนดแน่นอน โดยเฉพาะคัมภีร์โลกศาสตร์ซึ่งเป็นคัมภีร์ที่ผู้รจนามุ่งเสนอแนวคิดเรื่องนรกและสวรรค์โดยเฉพาะ จึงเป็นคัมภีร์ที่นำเสนอเรื่องนรกและสวรรค์ที่ได้รับแนวคิดผ่านการผสมผสานจากคัมภีร์ทั้งหลายเข้าด้วยกัน ได้กล่าวถึงภูเขาสิเนรุ (สุเมรุ) ซึ่งถือเป็นศูนย์กลางของจักวาลและได้พรรณนาลักษณะของภูเขาอย่างละเอียด ประการสำคัญที่ทำให้คัมภีร์โลกศาสตร์มีความโดดเด่นในการศึกษาเรื่องนรกและสวรรค์ ด้วยเหตุผลที่เป็นคัมภีร์ที่รจนาขึ้นในศตวรรษที่ ๒๐  ซึ่งเป็นยุคที่มีการอธิบายความเรื่องนรกและสวรรค์ไว้อย่างพิสดารแล้ว และยังได้รับอิทธิพลนรกและสวรรค์ จากหนังสือไตรภูมิพระร่วง ซึ่งแต่งขึ้นใน ศตวรรษที่ ๑๘  อีกด้วย จึงมีเค้าโครงแห่งข้อความจากไตรภูมิพระร่วงรวมอยู่ด้วย ดังนั้น  เนื้อหาเรื่องนรกและสวรรค์ของคัมภีร์โลกศาสตร์จึงมีความสมบูรณ์ที่สุด ให้แนวคิดว่านรก คืออะไร  สวรรค์ คืออะไร มีจริงหรือไม่ และตั้งอยู่ที่ไหน ลักษณะของนรกและสวรรค์ ของแต่ละคัมภีร์ โดยสรุป ดังนี้

๒.๓.๑ นรกและสวรรค์ในคัมภีร์อรรถกถา

คัมภีร์อรรถกถา เป็นคัมภีร์ที่ผู้ศึกษาพระพุทธศาสนาให้ความสำคัญและนำไปใช้ในการศึกษาเพื่อขยายความในพระไตรปิฎกให้ชัดเจนเกี่ยวกับเรื่องนรกและสวรรค์ 

พระพุทธโฆษาจารย์แห่งอินเดีย ซึ่งเป็นพระอรรถกถาจารย์คนสำคัญ รจนาคัมภีร์อรรถกถาที่ว่าด้วยนรกและสวรรค์ ท่านเกิดในตระกูลพราหมณ์ ภูมิปัญญาเดิมของท่านเคยศึกษาคัมภีร์ไตรเพท (ฤคเวท,ยชุรเวท,สามเวท) จนแตกฉาน คัมภีร์ไตรเพทเป็นคัมภีร์สำคัญของศาสนาพราหมณ์ (ศาสนาฮินดูในปัจจุบัน) มีข้อความที่ว่าด้วยเรื่องนรกและสวรรค์มาก จึงเป็นไปได้ที่ท่านจะนำแนวคิดเรื่องนรกและสวรรค์ในคัมภีร์ไตรเพทมาพรรณนาไว้ในคัมภีร์อรรถกถาที่ท่านรจนาขึ้น การนำเสนอเรื่องนรกและสวรรค์ในคัมภีร์ลำดับต่อมาแม้ว่าจะไม่ได้รับอิทธิพลจากลัทฺธิอื่นโดยตรง เช่น พราหมณ์ ฮินดู     เป็นต้น แต่ก็นับว่าได้รับอิทธิพลเรื่องนรกสวรรค์โดยอ้อม ดังนั้น เรื่องนรกและสวรรค์                        ในพระพุทธศาสนาจึงเป็นเรื่องที่ได้รับการผสมผสานจากศาสนาอื่นๆ มาแล้ว ตั้งแต่ต้นจนถึงปัจจุบันและทำให้เห็นว่าลัทธิอื่นก็ให้ความสำคัญเรื่องนรกและสวรรค์กับศาสนิกชนเช่นเดียวกัน

๒.๓.๒ นรกและสวรรค์ในคัมภีร์พระอภิธรรม

พระสัทธัมมโชติกะ ธัมมาจริยะ
  ได้แต่งปกรณ์ต่างๆ ที่เกี่ยวกับพระอภิธรรม ได้แก่ 

ปรมัตถโชติกะ มหาอภิธัมมัตถสังคหฎีกา วีถิมุตตสังคหะ ภูมิจตุกกะและปฏิสนธิจตุกกะ ปกรณ์เหล่านี้ใช้เป็นหลักสูตรในการเรียนพระอภิธรรมชั้นมัชฌิมอาภิธรรมิกะตรี และชั้นอาจารย์อภิธรรมมิกกะโท ซึ่งได้กล่าวถึง เรื่องของนรกสวรรค์ไว้อย่างละเอียด ตามที่ปรากฏในภูมิจตุกกะและปฏิสนธิจตุกกะ

ภูมิจตุกกะ
 กล่าวถึงโครงสร้างของอบายภูมิ ซึ่งหมายถึงสถานที่ที่ไม่มีโอกาสกระทำกุศลกรรม ประกอบด้วยนิรยภูมิ : ภูมิของสัตว์นรก ดิรัจฉานภูมิ : ภูมิของสัตว์ดิรัจฉาน  เปตติภูมิ : ภูมิของเปรต อสุรกายภูมิ : ภูมิของอสุรกาย แล้วอธิบายให้เห็นประเภทของมหานรก ทั้ง ๘ ขุม และระบุที่ตั้งของมหานรกและนรกบริวาร พร้อมทั้งอธิบายลักษณะของนรกแต่ละขุมไว้อย่างชัดเจน ราวกับว่าโปรแกรมของนรกแต่ละขุมได้ถูกกำหนดไว้แล้วอย่างแม่นยำ ดังนั้นเมื่อสิ้นบุญ ผลของกรรมชั่วทั้งหลายจะส่งให้บุคคลเหล่านั้นไปรับกรรมในนรกแต่ละขุมอย่างถูกต้อง แม่นยำ ไม่มีผิดเพี้ยน      อย่างแน่นอน นอกจากนี้ยังได้มีการยกตัวอย่างของผู้ที่ประพฤติตนไม่สุจริตทั้งทางกาย วาจา ใจ   หลายรูปแบบ กรรมแต่ละรูปแบบจะถูกส่งไปอยู่ประเภทของมหานรก หรืออุสสทนรกที่แตกต่างกัน

ภูมิปฏิสนธิจตุกกะ
  กล่าวถึงเรื่องอายุโดยประมาณของบุคคล  สวรรค์แต่ละชั้นและนรกแต่ละขุม  และแสดงให้เห็นถึงความไม่ยั่งยืนของโลกมนุษย์ มีการทำลายโลก สร้างโลก แม้จะเกิดอยู่ในชั้นพรหมก็มีกำหนดเวลา เมื่อสิ้นบุญแล้วอาจกลับไปเกิดในอบายทั้ง ๔ ได้  หากต้องการที่จะพ้นจากความทุกข์ต้องแสวงหาธรรมที่เป็นเครื่องให้ถึงความเป็นอริยบุคคล ธรรมที่เป็นเครื่องให้ถึง    ความเป็นอริยบุคคล หรือที่เรียกว่าทรัพย์ ๗ ประการ หรืออริยทรัพย์  ๗  ประการ
  ประกอบด้วย
1. สทฺธาธนํ
   ทรัพย์ คือ ความเลื่อมใส เชื่อในอนันตคุณ ๕ เชื่อกรรม เชื่อผลของกรรม                 
                          โลกนี้ โลกหน้า
2. สีลาธนํ
   ทรัพย์ คือ การตั้งอยู่ในศีลธรรม 

3. สุตธนํ
   ทรัพย์ คือ ความเป็นผู้ได้เล่าเรียนในธรรมของพระสัมมาสัมพุทธเจ้า  
4. จาคธนํ
   ทรัพย์ คือ การบริจาควัตถุสิ่งของให้เป็นทานแก่ผู้อื่น
5. ปญฺญาธนํ
   ทรัพย์ คือ ความเป็นผู้รู้ในสภาวธรรมรูปนาม 
6. หิรีธนํ
   ทรัพย์ คือ ความเป็นผู้รู้ละอายต่อทุจริต
7. โอตฺตปฺปธนํ ทรัพย์ คือ ความเป็นผู้กลัวต่อทุจริต

การศึกษาจะเห็นได้ว่า  เรื่องนรกและสวรรค์ในปรมัตถโชติกะ มหาอภิธัมมัตถสังคหฎีกา วีถิมุตตสังคหะ ภูมิจตุกกะและปฏิสธิจตุกกะ ทำให้บุคคลที่ยังมีชีวิตอยู่ในปัจจุบันมองเห็นภาพ            ความน่ากลัวของนรกแต่ละขุม ซึ่งจำแนกเป็น ภูมิของสัตว์นรก ภูมิของสัตว์ดิรัจฉา  ภูมิของเปรต  และภูมิของอสุรกายแต่ละขุมมีความทุกข์ทรมาน และอายุขัยที่จะตกอยู่ในแดนนรก ที่แตกต่างกัน เนื่องมาจากผลของการทำบาปต่างกรรม ต่างวาระเมื่อครั้งที่ยังมีชีวิตอยู่ และในทางตรงข้าม  ได้แสดงให้เห็นว่า โลกสวรรค์  มีความสุขในแต่ละชั้น และมีอายุขัยที่แตกต่างกันเมื่อหมดบุญอาจกลับไปเกิดในภูมิต่างๆ ได้เช่นกัน ดังนั้น เมื่อยังมีชีวิตอยู่จึงควรนำหลักอริยทรัพย์ ๗ ประการ ไปปฏิบัติเพื่อให้เข้าถึงความเป็นอริยบุคคล  จะได้ไม่ไปเกิดในภพภูมิที่ต่ำหากยังต้องวนเวียนอยู่ในสังสารวัฎฎ์

เปรียบเทียบลักษณะของนรกและสวรรค์ที่บุคคลพึงเข้าใจได้ง่ายในปัจจุบัน ดังนี้
	                นรก : มหานรก ๘ ขุม
	สวรรค์ : อุปปัตติเทวภูมิ ๖ ชั้น

	(๑) สัญชีวนรก เป็นแดนนรกที่ตายแล้วฟื้นอยู่ตลอดเวลา เพราะถูกฟันเป็นชิ้นเล็กชิ้นน้อยโดยนายนิรยบาล
	(๑) จาตุมหาราชิกา เป็นสวรรค์ที่มีท้าวมหาราช ๔ องค์ แบ่งกันปกครอง ได้แก่ ท้าวธตรัฏฐะ  ท้าววิรุฬหกะ ท้าววิรูปักขะ และท้าวกุเวระ     ทำหน้าที่รักษาคุ้มครองมนุษย์ มีทั้งพวกที่สวยและไม่สวย มีทั้งพวกที่ชอบเบียดเบียนสัตว์อื่น บางพวกรักษาพระพุทธศาสนา โลก สถานที่    ต่างๆ รักษาแก้วรัตนะ  เป็นต้น เทวดาในชั้นนี้    มีคู่ครองเป็นของตนประจำอยู่


	(๒) กาฬสุตตนรก เป็นแดนที่ถูกติดตามโดยนายนิรยบาล  ถ้าหกล้มเมื่อใดจะถูกทำโทษโดยเครื่องประหารเช่น มีด ขวาน จอบ เลื่อย เป็นต้น 
	(๒) ดาวดึงส์ เป็นสวรรค์ที่บรรดาเทพบุตร เทพธิดา เสวยเแต่ทิพยสมบัติ ร่างกาย เครื่องทรงและอาภรณ์ เป็นทิพย์ ไม่มีสิ่งปฏิกูลไหลออกจากทวารทั้ง ๙  เทวดาในชั้นนี้มีคู่ครองเป็นของตนประจำอยู่

	(๓) สังฆาตนรก  เป็นแดนที่ถูกบดให้เป็นจุณด้วยภูเขาเหล็กที่มีเปลวไฟ
	(๓) ยามาภูมิ  เป็นแดนของผู้ถึงซึ่งความสุขอันเป็นทิพย์ มีวิมาน ทิพยสมบัติ และร่างกาย         ที่ประณีตสวยงามมากกว่า เทวดาที่อยู่ในชั้นดาวดึงส์ อายุขัยยืนยาวกว่ามาก  เทวดาชั้นนี้มีคู่ครองของตนประจำอยู่

	(๔) ชาลโรรุวนรก เป็นแดนนรกที่ถูกควันไฟ เข้าทางทวารทั้ง ๙ อบให้เร่าร้อน ส่งเสียงแผดร้องน่าสงสารตลอดเวลา
	(๔) ดุสิตภูมิ เป็นแดนของผู้ถึงพร้อมด้วย       ความยินดีและแช่มชื่น วิมานและทิพยสมบัติรูปร่างของเทวดาชั้นนี้ประณีตมากกว่า  และมีอายุขัยที่ยืนยาวกว่าชั้นเทวดาชั้นยามา เทวดาชั้นนี้มีคู่ครองของตนประจำอยู่

	(๕) มหาโรรุวนรก เป็นแดนนรกส่งเสียงร้องน่าสงสารตลอดเวลาเพราะถูกเปลวไฟเผาทวารทั้ง ๙ อยู่ตลอดเวลา

	(๕) นิมมานรตีภูมิ เป็นแดนที่มีวิมานและเทวดาที่สวยงามและประณีตว่าทั้ง ๔ ชั้นที่กล่าวมาแล้วและมีอายุขัยยืนยาวกว่า  แต่เทวดาในชั้นนี้มีความพิเศษกว่าทุกชั้นที่กล่าวมาแล้ว เพราะสามารถที่จะเนรมิตคู่ครองของตนเอง ไม่มีคู่ครองเป็นประจำ

	(๖) ตาปนนรก เป็นแดนนรกที่ถูกตรึงด้วยหลาวเหล็กที่ร้อนแดงและถูกไฟเผาไหม้อยู่อย่างนั้น
	(๖.) ปรนิมมิตวสวัตตีภูมิ เป็นแดนที่เทวดาในชั้นนี้มีรูปร่าง วิมาน ทิพยสมบัติ สวยงามประณีตกว่าทุกชั้น และพิเศษกว่าชั้นอื่น ๆ ที่ไม่มีคู่ครองเป็นของตนเอง  แต่เทวดาที่เป็นผู้รับใช้จัดการให้เมื่อต้องการ

	(๗) มหาตาปนนรก เป็นแดนนรกที่ต้องขึ้นไปสู่ภูเขาเหล็กที่ร้อนและปะทะกับลมแรง ผจญกับไฟไหม้แล้วตกลงมาด้านล่างถูกเสียบด้วยหลาวเหล็กที่ร้อนแดงตลอดเวลา 
	

	(๘) อเวจินรก เป็นแดนนรกที่มีแต่ความทุกข์ตลอดเวลาหาความสุขไม่มีเลย เป็นแดนนรกที่มีเปลวไฟพลุ่งออกมาจากทิศทั้ง ๔ เผาสัตว์นรกอยู่ตลอดเวลา
	



สรุปภูมิทั้ง ๓๑  กามภูมิ ๑๑ ได้แก่

๑) อบายภูมิ ๔ ได้แก่ นรก , อสุรกาย , เปรต , ดิรัจฉาน

๒) กามสุคติภูมิ ๗ ได้แก่


๒.๑ มนุสสภูมิ ๑


๒.๒ ฉกามาวจรหรือเทวภูมิ ๖ ได้แก่ จาตุมมหาราชิกา, ดาวดึงสา, ยามา, ดุสิตา, นิมมานรตี, ปรนิมมิตวสวัตตี

๓) รูปภูมิ ๑๖ ได้แก่

๑. ปฐมฌานภูมิ ๓ ได้แก่ ปาริสัชชา, ปุโรหิตา, มหาพรหมา

๒. ทุติยฌานภูมิ ๓ ได้แก่ ปริตตาภา, อัปปมาณาภา, อาภัสสรา

๓. ตติยฌานภูมิ ๓ ได้แก่ ปริตตสุภา, อัปปมาณสุภา, สุภกิณหา

๔. จตุตถฌานภูมิ ๗ ได้แก่

    ๔.๑ อสัญญสัตตา, เวหัปผลา

    ๔.๒ สุทธาวาส ๕ ได้แก่ อวิหา, อตัปปา, สุทัสสา, สุทัสสี, อกนิฏฐา

๔) อรูปภูมิ ๔ ได้แก่ อากาสานัญจายตน, วิญญาณัญจายตน, อากิญจัญญายตน,           เนวสัญญานาสัญญายตน

๒.๓.๓ นรกและสวรรค์ในไตรภูมิพระร่วง

หนังสือไตรภูมิพระร่วงหรือ “ไตรภูมิกถา” เป็นวรรณคดีเก่าเรื่องหนึ่งของไทยมีอายุเกือบ๗๐๐ ปี พระราชนิพนธ์ในพระมหาธรรมราชาที่ ๑ หรือพญาลิไท พระมหากษัตริย์พระองค์ที่ ๕ 
แห่งอาณาจักรสุโขทัย ทรงพระราชนิพนธ์ขึ้นในปี พ.ศ. ๑๘๘๘ มีสาระสำคัญ คือ เป็นหนังสือที่ได้นำเอาคำสอนเกี่ยวกับความเชื่อเรื่องนรกและสวรรค์ในพระพุทธศาสนาเถรวาทมาเผยแผ่ ได้รวบรวมมาจากพระไตรปิฎกมากว่า ๓๐ คัมภีร์
 ได้นำมาอธิบายขยายความอย่างพิสดาร ซึ่งมีอิทธิพลต่อสังคมไทยในด้านต่างๆ เป็นอย่างมาก เช่น การจัดระเบียบสังคม การเมืองการปกครอง การเสนอโครงสร้างของจักรวาลวิทยาตั้งแต่กำเนิด จนสิ้นสลาย รวมทั้งความเป็นมาของชีวิต และความเป็นไปหลังความตาย ที่มีเขาพระสุเมรุเป็นศูนย์กลาง โดยแกนของภูเขาจะหยั่งลงไปในทะเลสีทันดร บริเวณล้อมรอบภูเขาจะประกอบด้วยภูมิ ๓ ภูมิ คือ กามาวจรภูมิ รูปวจรภูมิ และอรูปวาจรภูมิ ภูมิต่างๆ เหล่านี้มีตำแหน่งรายล้อมรอบเขาพระสุเมรุลดหลั่นกันไปตามลำดับ โดยบนยอดภูขาจะเป็นสวรรค์ของพระอินทร์ในฐานะผู้ปกครองจักรวาล
 หนังสือไตรภูมิพระร่วงรับแนวคิดเรื่องนรกและสวรรค์
มาจากคัมภีร์ฝ่ายมหายาน ก็เพื่อต้องการให้คนอ่านเกิด ความซาบซึ้งในเรื่องนรกและสวรรค์ จะได้
ละความชั่วทำความดี  ในเวลาต่อมาคัมภีร์โลกศาสตร์ ซึ่งรจนาขึ้นภายหลังหนังสือไตรภูมิพระร่วง 
จึงได้รับแนวคิดส่วนหนึ่งมาจากหนังสือไตรภูมิพระร่วงด้วยเช่นกัน
 ไตรภูมิพระร่วงจึงเป็นวรรณกรรมชิ้นสำคัญที่มีอิทธิพลต่อความเชื่อของคนไทยเป็นเวลานาน ตั้งแต่สมัยสุโขทัยถึงปัจจุบัน  ดังแผนภูมินี้

ที่มา https://www.google.co.th/search?q=แผนภูมิไตรภูมิพระร่วง

ไตรภูมิพระร่วงได้พรรณนาถึงเรื่องการเกิดการตายของสัตว์ ทั้งหลายว่า การเวียนว่ายตายเกิดอยู่ในภูมิทั้ง ๓ คือ กามภูมิ รูปภูมิ และอรูปภูมิ ด้วยอำนาจของบุญและบาปที่ตนได้กระทำแล้ว กามภูมิ เป็นที่ตั้งแห่งความใคร่ แบ่งออกเป็นสองประเภท คือ อบายภูมิ และสุคติภูมิ อบายภูมิ ยังแบ่งออกเป็น ๔ ภูมิ ได้แก่ นรกภูมิ ติรัจฉานภูมิ เปรตภูมิ และอสูรกายภูมิ นรกภูมิ เป็นที่ตั้งของสัตว์ที่ทำบาป ต้องไปรับทัณฑ์ทรมานนานาประการ แบ่งออกเป็นขุมใหญ่ๆ ได้ ๘ ขุมด้วยกัน ดังได้กล่าวไว้แล้วในประเภทของนรก สวรรค์ในไตรภูมิพระร่วง ได้กล่าวถึง สุขคติภูมิ หรือกามสุขคติภูมิ ๗ เป็นฝ่ายดี เพราะมีคำว่าสุขคติซึ่งแปลว่า ดี แต่ทุกข์แปลว่า ไม่ดี ซึ่งสุขคติภูมิ ๗ แบ่งเป็น ๗ ประการ คือ

๑. มนุสสภูมิ ว่าด้วยการปฏิสนธิของมนุษย์จากครรภ์มารดา

๒. จาตุมหาราชิกภูมิ เป็นด่านที่จะขึ้นสวรรค์ดาวดึงค์ คืออยู่เขายุคนธร อยู่เหนือ (สูงจาก) โลกมนุษย์ ๔๖,๐๐๐ โยชน์ (เป็นด่านก่อนที่จะถึงดาวดึงค์) ๑ โยชน์เท่ากัน ๑๖ กิโลเมตร ล้อมด้วยกำแพงทอง

๓.  ตาวติงสภูมิ (ดาวดึงค์) เป็นที่ประทับของท้าวสักกะ หรือพระอินทร์ ประดับประดาด้วยแก้ว ๗ ประการ คือ เพชรดี มณีแดง เหลืองแสดแสงมรกต เขียวใสแสงมรกต เหลือใสสด บุษราคัม สวยงามยิ่งนัก

๔.  ยามาภูมิ ยามาภูมิเป็นสวรรค์ที่อยู่เหนือตาวติงสภูมิ สว่างไสวเพราะรัศมีแก้ว และรัศมีจากกายเทวดา

๕.  ตุสิตาภูมิ คือชั้นดุสิต อยู่เหนือยามาสวรรค์ เป็นที่อยู่ของพระโพธิสัตว์

๖.  นิมมานรติภูมิ มีทุกอย่างเช่นเดียวกับดุสิตา แต่งดงามกว่า ถ้าประสงค์สิ่งใดก็จะได้สิ่งนั้น
 
๗. ปรนิมมิตวสวัตติภูมิ เทพยดามีความสุขยิ่งกว่าชั้นอื่นใด เพราะประสงค์สิ่งใดจะมีเทวดาอื่นเนรมิตให้ (ตัวเองไม่ต้องดลบันดาล แต่จะมีเทวดาองค์อื่นๆ มาเนรมิต, ดลบันดาลให้)

จากการศึกษา นรกและสวรรค์ในไตรภูมิพระร่วงดังกล่าว  เป็นหนังสือประเภทคำสอน   ให้คนเกรงกลัวบาป ฝักใฝ่ในการสร้างกุศลเพื่อจะได้ไม่ตกนรก เป็นตำราทางพระพุทธศาสนา           ที่รวบรวมมาจากพระไตรปิฎก และส่งผลให้เกิดวรรณกรรมทางพระพุทธศาสนามากมาย  รวมทั้ง   การเป็นต้นแบบของการเผยแพร่พระพุทธศาสนาผ่านภาพจิตรกรรมฝาผนังตามวัดวาอารามต่างๆ อิทธิพลที่สำคัญ จากไตรภูมิพระร่วง คือ ด้านการปกครองบ้านเมืองให้สุขสงบ ร่มเย็น ทั้งนี้ เพราะ     ผู้นิพนธ์เรื่องนี้เป็นพระมหากษัตริย์ไทยพระองค์แรกที่ทรงผนวชในพระพุทธศาสนาเถรวาท             พระราชนิพนธ์ฉบับนี้ จึงส่งผลต่อการบริหารจัดการบ้านเมืองแนวพุทธศาสนา พระองค์ทรงใช้กลยุทธ์ตามแนวทางของพระพุทธเจ้า ชูประเด็นสำคัญคือ ให้ประชาชนในยุคนั้นเห็นความไม่น่าอยู่ของชีวิตหลังการตายที่จะต้องไปรับกรรมต่างๆ อย่างทุกข์ทรมาน และให้เห็นชีวิตหลังความตายที่มีความสุข รื่นรมย์ เมื่อประพฤติ กายสุจริต วจีสุจริต และมโนสุจริต ดังรายละเอียดที่ปรากฏอยู่ในไตรภูมิพระร่วง 

๒.๓.๔ นรกและสวรรค์ในคัมภีร์ีโลกศาสตร์

คัมภีร์โลกศาสตร์ หมายถึง คัมภีร์ที่กล่าวถึงเรื่องจักรวาลและโลก เพื่อให้เข้าใจธรรมชาติรอบตัว รวมถึงความไม่เที่ยงแท้ของสรรพสิ่ง ซึ่งประกอบไปด้วย ๒ คัมภีร์ คือโลกทีปนี และจักวาลทีปนี แต่งขึ้นในพุทธศตวรรษที่ ๒๐ เป็นยุคที่วรรณกรรมพุทธศาสนารุ่งเรืองมากที่สุดยุคหนึ่ง ภาพลักษณ์ของนรกและสวรรค์ที่ปรากฏในคัมภีร์โลกศาสตร์มีความชัดเจนพิสดารและกำหนดประเภทแน่นอน เพราะมีการจัดลำดับข้อมูลไว้อย่างเป็นสัดส่วน ดังนี้

๑) ความหมายของนรกและสวรรค์

(๑) ความหมายของนรก


“ชื่อว่า นิรยะ (นรก) เพราะเป็นที่ไม่มีความสุข อนึ่ง ชื่อว่า นิรยะ โดยอรรถว่า ปราศจาก     ความยินดี อยะ (ความสุข) ไม่มีในที่นี้ เหตุนั้น ที่นี้จึงชื่อว่า นิรยะ อยะ (ความสุข) นั้น ไปปราศแล้วจากที่นั้น เพราเหตุนั้น ที่ฉัน จึงชื่อว่า นิรยะ”


(๒) ความหมายของสวรรค์

คัมภีร์พระไตรปิฎกและอรรถกถาไม่ได้ให้คำจำกัดความของคำว่า “สัคคะ สวรรค์” ไว้เลยคัมภีร์โลกศาสตร์จึงไม่ปรากฏข้อความที่ว่าด้วยความหมายของสวรรค์ คงมีการวิเคราะห์เฉพาะ คำว่า “เทวะ” หรือ “เทวดา” ซึ่งเป็นประชากรสวรรค์เท่านั้น โดยอ้างคัมภีร์อรรถกถาและฎีกา

“...ชื่อว่า เทวะ เพราะเล่นด้วยกามคุณ ๕ หรือฤทธิ์วิเศษนานาชนิด เล่นด้วยอานุภาพของตนมีความรุ่งเรืองสว่างไสวดำเนินไปในอากาศ เป็นผู้ที่มนุษย์ยึดถือเอาว่าเป็นที่พึ่ง ควรแก่การสรรเสริญ ชื่อว่า เทวะ เพราะเพลิดเพลินเล่นด้วยกามคุณหรืออยู่ในกามคุณ เป็นผู้รุ่งเรืองด้วยอานุภาพแห่งบุญที่กระทำไว้ จะไปในที่ไหนก็คงมีความโดดเด่น จะปรารถนาสิ่งใดก็ได้สมดังปรารถนาทุกประการ...”


๒) ประเภทของนรกและสวรรค์

(๑) ประเภทของนรก

โลกทีปกสารของพระสังฆราชเมธังกร และจักกวาฬทีปนีของพระสิริมังคลาจารย์ รวมทั้งในโลกบัญญัติของพระสัทธัมมโษษเถระ ได้กล่าวถึงเรื่องนรก ว่า “…นรกอันน่าสะพรึงกลัวนัก       เป็นแดนสยอง ๘ ขุมเหล่านี้ คือ โดยให้ชื่อขุมนรกเรียงลำดับ กันลงไปตั้งแต่สูงสุดถึงต่ำสุด คือ       สัญชีวนรก ๑, กาฬสุตตนรก ๑,  สังฆาตนรก ๑,  โรรุพพนรก ๑,  มหาโรรุพนรก ๑, ตาปนนรก ๑, มหาตาปนนรก ๑,  อเวจีนรก ๑ นรกเหล่านี้มี ๔ มุม ๔ ประตู จำแนกไว้เป็นสัดส่วน มีกำแพงเหล็กล้อมโดยรอบ ถูกครอบไว้มิดชิดด้วยเหล็ก พื้นของนรกเหล่านั้นปูด้วยแผ่นเหล็ก มีไฟเผารุ่งเรืองประกอบด้วยความร้อนแผ่ไปถึง ๑๐๐ โยชน์โดยรอบ ดำรงอยู่ในกาลทั้งปวง เกลื่อนกล่นด้วยผู้มีกรรมชั่ว แต่ละขุมมีอุสสทนรก ๑๖ ขุม อนึ่ง ภายในของนรกเหล่านั้น โดยกว้าง โดยยาวและส่วนสูง ปริมาณโดยรอบมีถึง ๘๐๐ โยชน์ทีเดียว บัณฑิตพึงทราบอย่างนี้ แผ่นฝามีส่วนหนาประมาณ ๙ โยชน์ ข้างบนมีแผ่นกระเบื้องทำด้วยเหล็ก แม้ข้างล่างก็มีพื้นเหล็กขนาดนั้น โดยรอบกับอุสสทนรกแต่ละขุมมีประมาณ ๑๐,๐๐๐ โยชน์ นรกเหล่านั้นมีประมาณ ๑๐,๐๐๐ โยชน์ทีเดียว นรกเหล่านั้นมี ๓,๖๐๐ ขุม ด้วยอำนาจการรวมทั้งหมด อนึ่งในทิศทั้ง ๔ ของนรกทั้ง ๘ ขุมเหล่านี้ แต่ละทิศมียมโลก (นรก) 
อยู่ทิศละ ๑๐ แห่ง ยมโลก (นรก) ๑๐ เหล่านี้ คือ หม้อโลหะ (โลหกุมภีนรก), ป่าไม้งิ้ว (ลิมพลีวันนรก), สัตว์มีเล็บเป็นดาบ (อลินขนรก),  น้ำทองแดง (ตามโพทกนรก), ส่วนเหล็กแดง (อโยคุฬนรก), 
ภูเขาเนื้อ (ปิสสปัพพตนรก), แม่น้ำแกลบ (ถุสนทีนรก), แม่น้ำเย็น(ลีตโลลิตนรก), มหานรก (สุขนรก), แผ่นศิลายนต์ (ยันตปาสาณนรก), อนึ่งในทิศแม้ทั้ง ๔ ของมหานรก ๘ ขุมเหล่านี้ มียมราช ๔ ท่าน 
แม้อำมาตยชื่อสิริคุตก็มีจำนวน ๔ ท่านเท่ากัน พญายมและอำมาตย์สิริคุตพิจารณาเรื่องควรและไม่ควรตัดสินไปตามกรรม...”


ชื่อของนรกทั้ง ๘ ขุม มีการตั้งชื่อที่แตกต่างกัน ดังตัวอย่างของกาฬสุตตะนรกที่ปรากฏในฎีกาปาตาลวรรค ดังนี้

     นรกขุมใด นายนิรยบาลทำเครื่องหมายด้วยด้ายคำของช่างไม้แล้ว ใช้มีดถากร่างกาย
ของสัตว์นรก (ตามแนวด้าย) เพราะเหตุนั้นนรกนั้นจึงชื่อว่ากาฬสุตตะ อรรถกถาสังกจชาดก ว่า นายนิรยบาลร้องคำราม ถืออาวุธนานาชนิดอันลุกโพลงตกลงไปยังสัตว์นรกผู้ล้มลงบนดินอันลุกโพลง นายนิรยบาลถือขวานอันลุกโพลง คำรามร้อง เฉือน พวกสัตว์นรกซึ่งร้องโหยหวนอยู่ให้เป็น ๘-๑๖ ส่วน ตามแนวด้ายคำในนรกนี้ เพราะเหตุนั้นนรกนี้จึงชื่อว่า กาฬสุตตะ



     ฎีกาปาตาลวรรคว่า นรกชื่อว่า อวีจิ (อเวจี) เพราะไม่มีแม้วีจิ คือแม้เศษแห่ง

ความสุขในนรกขุมนี้ หรือเพราะไม่มีวีจิคือความสุขในนรกขุมนี้ อรรถกถาสังกิจจชาดกว่า 

นรกขุมนั้นชื่อว่า  มหาวีจิ แปลว่า วีจิใหญ่ในนรกนั้น เปลวไฟ ตั้งขึ้นจากฝาด้านตะวันออก
เป็นต้น พุ่งตรงไป กระทบฝาด้านตะวันตก เป็นต้น และเปลวไฟนั้นทะลุฝากินเนื้อที่ออกไป
ข้างนอกอีก ๑๐๐ โยชน์ เปลวไฟตั้งขึ้นข้างล่าง พุ่งขึ้นไปกระทบข้างบน ตั้งขึ้นข้างบน 
พุ่งไปกระทบข้างล่าง ชื่อว่าช่องว่างแห่งเปลวไฟ ไม่มีในนรกขุมนี้


จากชื่อของนรกที่ปรากฏในฎีกาปาตาลวรรคนี้ แสดงให้เห็นว่าเป็นการตั้งชื่อตามลักษณะของสัตว์นรกที่ถูกลงโทษ เช่น การถูกมีดถากตามร่างกาย และตั้งชื่อตามลักษณะของขอบเขต หรือบริเวณที่ถูกจำกัดให้มีการลงโทษ เช่น สัตว์นรกที่ถูกลงโทษให้ไม่ได้รับความสุข จะถูกเปลวเพลิงเผาผลาญรอบทิศทางจากตะวันตกไปตะวันออก จากเบื้องบนสู่เบื้องล่าง เป็นดังนี้ตลอดเวลาที่ถูกลงโทษ  นอกจากนี้จะเรียกชื่อตามวัตถุสิ่งของ หรือสัตว์ที่อยู่ประจำในนรกนั้นก็มี ตามบาปกรรมที่สัตว์นรก
เคยทำไว้เมื่อครั้งเป็นมนุษย์ก็มีเช่น “….ในสุนขนรก สุนัขทั้งหลาย แต่ละตัวโตเท่าช้างขนาดใหญ่ 
มี ๔ สีด้วยกัน คือ ด่าง ขาวดำ และเหลือง ไล่กัดสัตว์นรกบนแผ่นดินเหล็กอันลุกโพลง ราวกะไล่เนื้อ ยังสรีระประมาณ ๓ คาวุต (๓๐๐ เส้น) ของสัตว์นรกเหล่านั้นให้ล้มลง ณ แผ่นดินเหล็กอันลุกโพลง...”
 และใน “….ในอติจารินิตถีนรก นรกที่หญิงซึ่งประพฤตินอกใจสามรีหมกไหม้อยู่ หญิงเป็น
อันมาก มีตัวอันแตกเฟะ รูปร่างน่าเกลียดราวกะโคศีรษะขนาด เปื้อนเปรอะด้วยหนองและเลือด 
เข้าไปในแผ่นดินอันลุกโพลงเป็นนิตย์แค่สะเอว...”
 

จากการศึกษาประเภทของนรกดังกล่าว จะเห็นได้ว่า ในแต่ละคัมภีร์ได้มีการกล่าวถึงลักษณะของนรกให้ดูน่ากลัว หากมนุษย์ผู้ใดประพฤติชั่วย่อมได้รับผลจากการทำชั่วต่างกรรมต่างวาระ ในแต่ละเขตแดนนรก ซึ่งแยกออกเป็น ๘ ขุม แต่ละขุมยังจำแนกเป็นรายละเอียดของแต่ละประเภทความชั่วที่ประพฤติไว้เมื่อครั้งที่ยังมีชีวิตอยู่ หมายความว่า ความชั่วทุกชนิดไม่มีทางที่จะรอดพ้น
จากการรับโทษทั้งสิ้นนรกตามที่มีปรากฏเหล่านี้ เรียกว่า ยมโลกนรก ซึ่งเป็นนรกระดับที่ ๓ ตั้งอยู่
ถัดจากอุสสทนรก นอกจากนี้ ยังปรากฏชื่ออุสสทนรกซึ่งเป็นนรกบริวารของมหานรก ๘ ขุมนั้น 
เป็นนรกระดับ ๒ รองจากมหานรก เท่าที่ปรากฏชื่อมี ๓๐ ขุม คือ
 
	ขุมที่
	      ชื่อ
	ขุมที่
	     ชื่อ

	๑.
	เวตรณีนทีนรก

	๒.
	อุนขนรก

	๓.
	สัญโชติกนรก
	๔.
	อังคารกาสุนรก

	๕.
	โลหกุมภีนรก
	๖.
	โลหกุมภีนรก(อีกขุมหนึ่ง)

	๗.
	กุสนทีนรก
	๘.
	ตุทนนรก

	๙.
	โอรัพภิกานทินรก
	๑๐.
	มุตตกรีสปุณณรหทนรก

	๑๑.
	อยโลหิตปุพพปุณณรหทนรก
	๑๒.
	กุฎการีนรก

	๑๓.
	อติจารินิตถีนรก
	๑๔.
	ชลิตอังคารปุณณนรก

	๑๕.
	มิจฉาทิฏฐินรก
	๑๖.
	ขุรธารินรก

	๑๗.
	โกฎิสมพลีนรก
	๑๘.
	มิคลุททกาทินรก

	๑๙.
	ขาโรทกนทีนรก
	๒๐.
	ขุรสัญจิตนรก

	๒๑.
	วาลเวฎฐมหายันตนรก
	๒๒.
	อัพพุทนรก

	๒๓.
	นิรัพพุทนรก
	๒๔.
	อพพนรก

	๒๕.
	อฏฏนรก
	๒๖.
	โสคันธิกนรก

	๒๗.
	อุปบลนรก
	๒๘.
	ปทุมนรก

	๒๙.
	คัพภปาตนนรก
	๓๐.
	กุณปนรก



มีนรกอีกขุมหนึ่งที่อยู่นอกจักรวาล คือ โลกันตนรก (โลกันตริกนรก) อยู่ตรงระหว่างรอยต่อระหว่างจักรวาลนี้กับจักรวาลอื่น
 และเป็นที่น่าสังเกตว่า ชื่อของนรกทั้งหมดนี้ เป็นการตั้งชื่อตามลักษณะของสถานที่ที่สัตว์นรกถูกลงโทษ ถ้ามีการตั้งชื่อตามอาณาเขตของมหานรกทั้งหมดทุกตารางพื้นที่จะมีชื่อนรกมากกว่านี้ เพราะมหานรกแต่ละขุมมีบริเวณใหญ่มาก นรกแต่ละขุมเรียกชื่อตามลักษณะของสถานที่ก็มี ตามลักษณะของการลงโทษของนายนิรยบาลก็มี ตามวัตถุสิ่งของ หรือสัตว์ที่อยู่ประจำในนรกนั้นก็มี ตามบาปกรรมที่สัตว์นรกเคยทำไว้เมื่อครั้งเป็นมนุษย์ก็มี

(๒) ประเภทของสวรรค์

ส่วนลักษณะและประเภทองสวรรค์เป็นการนำเสนอข้อความจากคัมภีร์พระไตรปิฎก ผสมผสานกับข้อความจากคัมภีร์อรรถกถา และข้อความจากคัมภีร์ฎีกา  โดยการจัดลำดับข้อความแบบผสมผสาน ทำให้เนื้อหามีความวิจิตรมากขึ้น ปรากฏชัดเจนว่าสวรรค์แต่ละประเภท
มีความแตกต่างกันอย่างไรบ้าง ปรากฏดังนี้

จักกวาฬทีปนี กล่าวถึง สวรรค์ประเภท นิมมานรดี ว่า“…เทพชื่อว่า นิมมานรดี เพราะในเวลาที่ถึงใจในโภคะ(สิ่งของเครื่องอุปโภคบริโภค) เกินกว่าที่บุญกรรมจัดไว้ให้ตามปกติ ก็นิรมิต
เอาตามที่ชอบใจแล้วยินดี...”  ใน“อรรถกถาวิภังคปกรณ์ และมูลปริยาสูตร และฏีกาสมจิตตะสูตรว่า เทพชื่อว่าสุภกัณทะ เพราะเรี่ยรายกระจายด้วยรัศมีอันงามเจิดจ้า ประกอบด้วยสิริเสมอเหมือนก้อนทองอันสุกสว่างที่ตั้งไว้ในหีบทอง...”


โลกบัญญัติ กล่าวถึง ขอบเขตของอาลมันทาซึ่งเป็นอาณาจักรและที่ประทับของท้าวเวส สวัณว่า “...ที่เป็นภูเขายุคันธรทางทิศอุดร มีบุรีชื่อ เวสสวณา ท้าวเวสสวัณ (เวสสุวัณ) มหาราชประทับอยู่ประจำบุรีนั้น แผ่เทวอาณาไปจนตลอดจักรวาลทิศอุดร ท้าวเธอเป็นอธิบดีของพวกยักษ์ ในบุรีของ  ท้าวเวสสวัณมหาราชนั้น มีของบริโภคพร้อมมูล เพราะเหตุนั้น บุรีนั้นจึงชื่อว่า อาลมันทา...”


คัมภีร์โลกศาสตร์ แสดงให้เห็นประเภทของสวรรค์โดยแบ่งเป็น ๒๖ ชั้น แยกเป็นสวรรค์กามาวจร ๖ ชั้น รูปาวจร ๑๖ ชั้น และอรูปวาจร ๔ ชั้น เหมือนกับในคัมภีร์พระไตรปิฏก ผิดกันแต่ว่าคัมภีร์โลกศาสตร์ได้มีการพรรณนาลักษณะของสวรรค์ไว้อย่างงดงาม ด้วยจุดประสงค์ที่จะให้เกิด  ความชื่นชมเลื่อมใสของสาธุชนเป็นที่ตั้ง 

จากการศึกษา จะเห็นได้ว่าประเภทของสวรรค์ที่ปรากฏในคัมภีร์ดังกล่าวมีลักษณะ ขอบเขต และมีผู้เป็นใหญ่ในแต่ละเขต แต่ละชั้นอย่างชัดเจน แสดงให้เห็นว่าคนที่ทำความดีย่อมไปสถิตย์อยู่ในสถานที่ที่เหมาะสมกับความนี้นั้นๆ และชัดเจนอย่างไม่มีข้อลังเลสงสัยต่อผลกรรมที่ได้กระทำไว้เมื่อครั้งยังมีชีวิตอยู่อย่างแน่นอน ราวกับว่าได้มีการตั้งโปรแกรมของประเภทสวรรค์และโปรแกรมความดีของมนุษย์ไว้แล้ว

๓)  ลักษณะของนรกและสวรรค์

(๑) ที่ตั้งเมืองนรก จากการศึกษาของพระมหาสมจินต์ สมมาปญโญ เรื่อง “นรกและสวรรค์ในพุทธศาสนาเถรวาท” ในพระไตรปิฎกไม่ได้มีการกล่าวที่ตั้งของนรกและสวรรค์ไว้        อย่างชัดเจน  แต่กล่าวไว้แต่เพียงว่าสวรรค์ตั้งอยู่เหนือแผ่นดินใหญ่ขึ้นไป นรกอยู่ใต้แผ่นดินใหญ่นี้   
ลงไป คนทำดีย่อมไปเสวยสุขในภพภูมิที่สูงกว่า คนทำชั่วไปอยู่ในภพภูมิที่ต่ำกว่าเท่านั้น
 
จากการตรัสของพระพุทธเจ้าที่ปรากฏในพระไตรปิฎก ในลำดับต่อมาจึงปรากฏว่ามีหลายคัมภีร์ที่ได้อรรถาธิบาย รายละเอียดลักษณะของสวรรค์ให้ชัดเจน เพื่อขจัดความสงสัยของพุทธศาสนิกรุ่นหลัง และเพื่อให้พระพุทธศาสนาดำรงคงมั่นอยู่ในจิตใจของชาวพุทธ และเป็นการจรรโลง สืบทอดพระพุทธศาสนาอย่างยั่งยืน ดังปรากฏในคัมภีร์ต่างๆ ดังนี้

คัมภีร์โลกศาสตร์ได้ขยายความเพิ่มเติมว่า “…มีป่านาค (พิภพนาค) ๔,๐๐๐, พิภพครุฑ ๔,๐๐๐, ภูเขา ๔,๐๐๐ ภูเขาใหญ่สัตตสีทันดร ๔,๐๐๐, มหานรก ๘ ขุม ขุมละ ๔,๐๐๐ มหาสมุทร ๔,๐๐๐”


จะเห็นว่า ข้อความที่ขยายออกไปนั้น กล่าวถึงมหานรก ๘ ขุมด้วย แต่ยังไม่ได้ระบุว่า “มหานรก ๘ ขุม” ตั้งอยู่ที่ส่วนใดของจักรวาล บุคคลจำนวนมากมีความคิดว่า “มหานรก ๘ ขุม” 
อยู่ใต้พื้นแผ่นดินใหญ่นี้ พระพุทธเจ้าเมื่อตรัสถึงองค์ประกอบของแผ่นดิน ก็ไม่ได้ตรัสถึงมหานรกว่าตั้งอยู่ที่ส่วนใดของแผ่นดินนี้

“…มหาปฐพีนี้ตั้งอยู่บนน้ำ น้ำตั้งอยู่บนลม ลมตั้งอยู่บนอากาศ เวลาที่ลมพายุพัดแรง 
ย่อมทำให้น้ำกระเพื่อม น้ำที่กระเพื่อม ย่อทำให้แผ่นดินไหวตาม...”


ในคัมภีร์พระไตรปิฎกยังไม่มีข้อความที่แสดงที่ตั้งของเมืองนรกไว้ มีเพียงข้อความที่แสดงนัยว่า “มหานรก” ตั้งอยู่ข้างล่างต่ำกว่าภูมินี้ (พื้นแผ่นนี้) สวรรค์อยู่สูงเหนือภูมินี้ขึ้นไป และมนุษย์โลกบนพื้นดินนี้เอง

สภาวธรรมที่เป็นกามาวจร เป็นไฉน ขันธ์ ธาตุ อายตนะ รูป เวทนา สัญญา สังขาร วิญญาณที่ท่องเที่ยวอยู่ในภูมินี้ ที่นับเนื่องในภูมินี้ ในระหว่างนี้ คือ เบื้องล่างกำหนดเอาอเวจีนรก
เป็นที่สุด เบื้องบนกำหนดเอาเหล่าเทวดาชั้นปรนิมมิตวสวัตตีเป็นที่สุด สภาวธรรมเหล่านี้ชื่อว่า
เป็นกามาวจร


ข้อความในพระไตรปิฎก ไม่ได้คำนวณออกมาเป็นตัวเลขว่า จากโลกมนุษย์ลงไปถึง     มหานรกขุมแรก (สัญชีวนรก) มีระยะทางเท่าไร และจากโลกมนุษย์ขึ้นไปถึงสวรรค์ชั้นแรก (จาตุมหาราชิก) มีระยะทางเท่าไร ในคัมภีร์โลกศาสตร์กล่าวถึง ภูเขาสิเนรุ (สุเมรุ) ซึ่งถือเป็นศูนย์กลางจักรวาล และได้พรรณนาลักษณะของภูเขาไว้อย่างละเอียด ข้อความเหมือนกับที่ปรากฏในคัมภีร์พระไตรปิฎกเป็นบางส่วนเท่านั้น

ภูเขาสิเนรุหยั่งลงไปในมหาสมุทร ๘๔,๐๐๐ โยชน์ สูงขึ้นไปในอากาส ๘๔,๐๐๐ โยชน์ บริเวณรอบภูเขาสิเนรุ เป็นที่อยู่ของท้าวมหาราชทั้ง ๔ และบริวาร ในจักรวาลนี้ อาณาเขตพระจันทร์ ๔๙ โยชน์ อานาเขตพระอาทิตย์ ๕๐ โยชน์ ภพดาวดึงส์ ๑๐,๐๐๐ โยชน์ ภพอสูร ๑๐,๐๐๐ โยชน์ อเวจีมหานรก ๑๐,๐๐๐ โยชน์


ข้อความนี้ยังไม่ได้ระบุเช่นกันว่า “มหานรก” ตั้งอยู่ส่วนไหนของจักรวาล แต่มีข้อความที่พอจะกำหนดได้ว่ามหานรกตั้งอยู่ที่ไหน และห่างจากโลกมนุษย์เป็นระยะทางประมาณเท่าไร

“…แต่เมืองอสูรถึงมนุสสภูมิ เป็นระยะทาง ๘๔,๐๐๐ โยชน์ จากมนุสสภูมิ ถึงชั้นจาตุมหาราชิกา เป็นระยะทาง ๔๒,๐๐๐ โยชน์ จากชั้นจาตุมหาราชิกาถึงชั้นดาวดึงส์ก็เหมือนกัน...”


เมืองอสูรนั้นเป็นภูมิหนึ่งในอบายภูมิ ๔ ซึ่งอยู่ในกลุ่มเดียวกันกับมหานรก และคัมภีร์  อรรถกถากล่าวว่า เมืองอสูรมีเนื้อที่ประมาณ ๑๐,๐๐๐ โยชน์ เกิดขึ้น ณ พื้นเบื้องล่างภูเขาสิเมรุ ข้อความนี้เป็นหลักฐานยืนยันว่า เมืองอสูรอยู่ใต้พื้นแผ่นดินใหญ่ภายใต้มหาสมุทรลงไปอีก มหานรก  ซึ่งเป็นภูมิเดียวกันน่าจะอยู่ใกล้เคียงกัน และอยู่ห่างจากโลกมนุษย์ประมาณ ๓๙๒,๔๐๐ โยชน์


(๒) ที่ตั้งเมืองสวรรค์

คัมภีร์พระไตรปิฎก แม้จะแสดงโดยนัยว่า สวรรค์ตั้งอยู่เหนือแผ่นดินใหญ่ขึ้นไป นรกอยู่ใต้แผ่นดินใหญ่นี้ลงไป แต่ไม่เคยคำนวณออกมาเป็นตัวเลขเลยว่า จากเมืองมนุษย์ขึ้นไปถึงเมืองสวรรค์เป็นระยะทางเท่าไร และจากเมืองมนุษย์ลงไปยังเมืองนรกเป็นระยะทางเท่าไร ส่วนคัมภีร์โลกศาสตร์กำหนดแน่นอนว่าสวรรค์อยู่สูงเหนือแผ่นดินใหญ่นี้ขึ้นไป และคำนวณออกมาเป็นตัวเลขแน่นอน แนวคิดนี้ปรากฏก่อนแล้วในหนังสือไตรภูมิพระร่วง

“…แต่แผ่นดินเราอยู่นี้ขึ้นไปเบื้องบนได้ ๓๓๖,๐๐๐,๐๐๐ ผิจะนับด้วยโยชน์ได้ ๔๖,๐๐๐ 
โยชน์ไส้ ว่าเถิงชั้นฟ้าอันนี้ชื่อว่าจาตุมหาราชกาภูมิ อันตั้งอยู่เหนือจอมเขายุคันธรฝ่ายตะวันตกตะวันออก ก็มี... ”
 


คัมภีร์โลกศาสตร์ซึ่งรจนาขึ้นในพุทธศตวรรษที่ ๒๐ (พ.ศ. ๒๐๘๖) ได้เสนอแนวคิดลักษณะเดียวกันนี้อย่างพิสดาร

     จากมนุสสภูมิถึงชั้นจาตุมหาราชิก เป็นระยะทาง ๔๒,๐๐๐ โยชน์ (ไตรภูมิว่า ๔๖,๐๐๐ โยชน์) 

จากชั้นจาตุมหาราชิกถึงชั้นดาวดึงส์ก็เหมือนกัน จากชั้นดาวดึงส์ถึงชั้นยามะ  เป็นระยะทาง 

๔๓๔,๔๐๐ โยชน์ จากชั้นยามะถึงชั้นดุสิต เป็นระยะทาง ๗๘๔,๘๐๐ โยชน์ จากชั้นดุสิตถึง

ชั้นนิมมานรดี เป็นระยะทาง ๑,๑๓๕,๒๐๐ โยชน์ จากชั้นนิมมานรดีถึงชั้นปรนิมมิตรวสวัตตี 

เป็นระยะทาง ๑,๔๘๕,๖๐๐ โยชน์


๔)  กำหนดอายุของสัตว์นรกและเทวดา

(๑) อายุของสัตว์นรก

กำหนดอายุของสัตว์นรกนั้นนานมาก แม้แต่พระพุทธเจ้ายังทรงมีความลำบากพระทัย  เมื่อตรัสถึงกำหนดอายุของพวกสัตว์นรก กำหนดอายุของสัตว์นรกนับได้โดยการแยกข้ออุปมาเปรียบเทียบเท่านั้น ไม่มีการคำนวณเป็นตัวเลขที่แน่นอน แนวคิดนี้ปรากฏในคัมภีร์พระไตรปิฎกและอรรถกถา ดังนี้ “...กำหนดอายุของสัตว์ที่เกิดในอัพพุทนรก กำหนด้วยวิธีนี้ คือ เมล็ดงา ๑ วาหะ          (๑ วาหะ มีเมล็ดงาจำนวน ๔,๐๙๖,๐๐๐,๐๐๐ เมล็ด) ล่วงไป ๑๐๐ ปีจึงหยิบทิ้งไป ๑ เมล็ด จนหมดเมล็ดงา ๑ วาหะ เป็นประมาณอายุของสัตว์ที่บังเกิดในอัพพุทนรก...”


คัมภีร์โลกศาสตร์มีการเปรียบเทียบอายุของสัตว์ในมหานรก ๘ ขุมกับอายุของพวกเทวดากามาวจร ๖ ชั้น โดยการผสมผสานข้อความจากคัมภีร์พระไตรปิฎก กับข้อความจากคัมภีร์อนุฎีกา    วิภังคปกรณ์ ซึ่งขยายความในเรื่องเดียวกัน

     “ อนุฎีกาวิภังคปกรณ์ว่า อาจารย์บางพวกกล่าวว่า ประมาณอายุของเทพชั้นจาตุมหา

ราชิก (๕๐๐ ปีทิพย์) เท่ากับคืนและวันหนึ่งในสัญชีวนรก...๕๐๐ ปีโดยปีนั้น เป็นประมาณ

อายุในสัญชีวนรก ประมาณอายุของเทพชั้นดาวดึงส์ (๑,๐๐๐ ปีทิพย์) เท่ากับคืนและวัน

หนึ่งในกาฬสุตตนรก...๑,๐๐๐ ปีโดยปีนั้น เป็นประมาณอายุในกาฬสุตตนรก ประมาณ

อายุของเทพชั้นยามะ (๒,๐๐๐ ปีทิพย์) เท่ากับคืนและวันหนึ่งในสังฆาตนรก ...๒,๐๐๐ ปี

โดยปีนั้น เป็นประมาณอายุในสังฆาตนรก ประมาณอายุของเทพชั้นดุสิต (๔,๐๐๐ ปีทิพย์) 

เท่ากับคืนและวันหนึ่งในโรรุวนรก...๔,๐๐๐ ปีโดยปีนั้น เป็นประมาณอายุในโรรุวนรก 
ประมาณอายุของเทพชั้นนิมมานรดี (๘,๐๐๐ ปีทิพย์) เท่ากับคืนและวันหนึ่งในมหาโรรุวนรก ...๘,๐๐๐ ปีโดยปีนั้น เป็นประมาณอายุในมหาโรรุวนรก ประมาณอายุของเทพชั้นปรนิมมิตวสวัตตี (๑๖,๐๐๐ ปีทิพย์) เท่ากับคืนและวันหนึ่งในตาปนนรก ...๑๖,๐๐๐ ปีโดยปีนั้น  เป็นประมาณอายุในตาปนนรก กึ่งอันตรกัป ระยะเวลาที่โลกอายุครึ่งหนึ่งก่อนจะแตก เป็นประมาณอายุในมหาตาปนนรก อันตรกัปหนึ่ง เป็นประมาณอายุในอเวจีนรก...”

ตัวอย่างเทียบระหว่างอายุของสัตว์นรก – เทวดา – มนุษย์
	สัญชีวนรก
	จาตุมหาราชิก
	มนุษย์

	        ๑  วันนรก
	            ๕๐๐  ปีทิพย์
	              ๙,๐๐๐,๐๐๐  ปีมนุษย์

	        ๑  เดือนนรก
	       ๑๕,๐๐๐  ปีทิพย์
	          ๒๗๐,๐๐๐,๐๐๐  ปีมนุษย์

	      ๑๒  เดือนนรก
	     ๑๘๐,๐๐๐  ปีทิพย์
	       ๓,๒๔๐,๐๐๐,๐๐๐  ปีมนุษย์

	    ๕๐๐  ปีนรก
	๙๐,๐๐๐,๐๐๐  ปีทิพย์
	๑,๖๒๐,๐๐๐,๐๐๐,๐๐๐  ปีมนุษย์

	
	
	

	กาฬสุตตนรก
	ดาวดึงส์
	มนุษย์

	        ๑ วันนรก
	           ๑,๐๐๐ ปีทิพย์
	              ๓๖,๐๐๐,๐๐๐ ปีมนุษย์

	        ๑  เดือนนรก
	         ๓๐,๐๐๐ ปีทิพย์
	         ๑,๐๘๐,๐๐๐,๐๐๐ ปีมนุษย์

	      ๑๒  เดือนนรก
	       ๓๖๐,๐๐๐ ปีทิพย์
	       ๑๒,๙๖๐,๐๐๐,๐๐๐ ปีมนุษย์

	๑,๐๐๐  ปีนรก
	๓๖๐,๐๐๐,๐๐๐ ปีทิพย์
	๑๒,๙๖๐,๐๐๐,๐๐๐,๐๐๐ ปีมนุษย์


ที่มา : พระมหาสมจินต์ สมฺมปญฺโญ (วันจันทร์)


(๒) อายุของเทวดา

คัมภีร์โลกศาสตร์แสดงกำหนดอายุของพวกเทวดาตามนัยที่ปรากฏแล้วในคัมภีร์พระไตรปิฎกและคัมภีร์อรรถกถานั่นเอง แต่มีความแตกต่างเล็กน้อยในด้านการใช้ศัพท์เรียกกำหนดเวลา กำหนดอายุของพวกเทวดานี้ ถ้าคำนวณออกมาเป็นตัวเลขในภาษามนุษย์จริงแล้ว 
ไม่สามารถกระทำได้ เพราะมันล่วงวิสัยแห่งการคำนวณของมนุษย์ แต่ข้อความที่ปรากฏในคัมภีร์    พระไตรปิฎกนั้น เป็นศัพท์บัญญัติที่พระอริยะเจ้าทั้งหลายทั้งสิ้น เพื่อให้สามารถสื่อความหมาย      เข้าใจกันกับมนุษย์ปุถุชนทั้งหลาย ดังนี้
เปรียบเทียบเป็นปีกับมนุษย์โลก
	๕๐๐
	ปีทิพย์
	เป็นกำหนดอายุ
	ของเทวดาชั้นจาตุมหาราชิก

	๑,๐๐๐
	ปีทิพย์
	เป็นกำหนดอายุ
	ของเทวดาชั้นดาวดึงส์

	๒,๐๐๐
	ปีทิพย์
	เป็นกำหนดอายุ
	ของเทวดาชั้นยามะ


	๔,๐๐๐
	ปีทิพย์
	เป็นกำหนดอายุ
	ของเทวดาชั้นดุสิต

	๘,๐๐๐
	ปีทิพย์
	เป็นกำหนดอายุ
	ของเทวดาชั้นนิมมานรดี

	๑๖,๐๐๐
	ปีทิพย์
	เป็นกำหนดอายุ
	ของเทวดาชั้นปรนิมมิตวสวัตตี

	เศษ ๑ ส่วน ๓
	กัป
	เป็นกำหนดอายุ
	ของเทวดาชั้นพรหมปาริสัชชะ

	เศษ ๑ ส่วน ๒
	กัป
	เป็นกำหนดอายุ
	ของเทวดาชั้นพรหมปุโรหิตะ

	๑
	กัป
	เป็นกำหนดอายุ
	ของเทวดาชั้นมหาพรหมะ

	๒
	กัป
	เป็นกำหนดอายุ
	ของเทวดาชั้นปริตรตาภะ

	๔
	กัป
	เป็นกำหนดอายุ
	ของเทวดาชั้นอั้ปปมาณาภะ

	๘
	กัป
	เป็นกำหนดอายุ
	ของเทวดาชั้นอาภัสสระ

	๑๖
	กัป
	เป็นกำหนดอายุ
	ของเทวดาชั้นปริตตสุภะ

	๓๒
	กัป
	เป็นกำหนดอายุ
	ของเทวดาชั้นอัปปมาณสุภะ

	๖๔
	กัป
	เป็นกำหนดอายุ
	ของเทวดาชั้นสุภกิณหะ

	๕๐๐
	กัป
	เป็นกำหนดอายุ
	ของเทวดาชั้นเวทัปผละ

	๕๐๐
	กัป
	เป็นกำหนดอายุ
	ของเทวดาชั้นอสัญญสัตว์

	๑,๐๐๐
	กัป
	เป็นกำหนดอายุ
	ของเทวดาชั้นอวิหะ

	๒,๐๐๐
	กัป
	เป็นกำหนดอายุ
	ของเทวดาชั้นอตัปปะ

	๔,๐๐๐
	กัป
	เป็นกำหนดอายุ
	ของเทวดาชั้นสุทัสสะ

	๘,๐๐๐
	กัป
	เป็นกำหนดอายุ
	ของเทวดาชั้นสุทัสสี

	๑๖,๐๐๐
	กัป
	เป็นกำหนดอายุ
	ของเทวดาชั้นอกนิฎฐะ

	๒๐,๐๐๐
	กัป
	เป็นกำหนดอายุ
	ของเทวดาชั้นอากาสานัญจายตนะ

	๔๐,๐๐๐
	กัป
	เป็นกำหนดอายุ
	ของเทวดาชั้นวิญญาณัญจายตนะ

	๖๐,๐๐๐
	กัป
	เป็นกำหนดอายุ
	ของเทวดาชั้นอากิญจัญญายตนะ

	๘๔,๐๐๐
	กัป
	เป็นกำหนดอายุ
	ของเทวดาชั้นเนวสัญญานาสัญญายตนะ




๒.๓.๔.๕  อาหารเครื่องยังชีพของสัตว์นรกและเทวดา

(๑) อาหารของสัตว์นรก

การพรรณนาอาหารของสัตว์นรกในคัมภีร์โลกศาสตร์นั้น เป็นการเชื่อมทฤษฏี เพราะในคัมภีร์พระไตรปิฎกไม่ได้กล่าวถึงอาหารของสัตว์นรกไว้โดยตรง แต่มีข้อความที่บ่งถึงปัจจัยเครื่องยังชีพของสัตว์และสภาพความเป็นอยู่ของสัตว์ในนรกว่า 

     “…อะไรชื่อว่า หนึ่ง ที่ชื่อว่า หนึ่ง ได้แก่ สัตว์ทั้งปวงตั้งอยู่ได้ด้วยอาหาร ๑  อะไรชื่อว่า สอง ที่ชื่อว่า สอง ได้แก่ นามและรูป อะไรชื่อว่า สาม ที่ชื่อว่า สาม ได้แก่ เวทนา ๓...”


     “นายนิรยบาลจับเขาเอาเท้าขึ้น เอาศรีษะลงในโลหกุมภี (หม้อทองแดง) อันร้อนแดง

ลุกเป็นแสงไฟ คนพาลนั้นถูกต้มเดือดจนตัวพองในโลหกุมภีนั้น เขาเมื่อถูกต้มเดือดจนตัว

พองในโลหกุมภีนั้น บางครั้งลอยขึ้น บางครั้งจมลง บางครั้งลองขวาง เขาเสวยทุกขเวทนา

กล้าอย่างหนัก เผ็ดร้อน อยู่ในโลหกุมภีอันร้อนแดงนั้น แต่ยังไม่ตายตราบเท่าที่บาปกรรม

ยังไม่สิ้นไป”


พระอรรถกถาจารย์ถือเอาข้อความทั้ง ๒ ตอนนี้จากพระไตรปิฎก นำไปขยายความเพิ่มเติม โดยเชื่อมโยงไปทฤษฏีอาหาร ๔
 

แล้วสรุปลงเป็นทฤษฏีว่าด้วยอาหารของสัตว์นรกว่า 

“...สัตว์นรกดำรงอยู่ในนรกเพราะบาปกรรม และยังไม่หายตราบเท่าที่บาปกรรมยังไม่สิ้นไป บาปกรรมเป็นปัจจัยให้สัตว์นรกดำรงอยู่ได้ เพราะเหตุนั้น บาปกรรมจึงเป็นอาหารของสัตว์ นรกนั้นจัดอยู่ในประเภทอาหารปัจจัย... ”


คัมภีร์โลกศาสตร์ได้นำเสนอเรื่องอาหารของสัตว์นรก ซึ่งได้แนวความคิดโดยตรงมาจากคัมภีร์พระไตรปิฎกและอรรถกถา จึงเป็นการนำทฤษฏีนั้นมาแล้วนำข้อความอื่นมาเชื่อมต่ออีก เพื่อให้พิสดารยิ่งขึ้น โดยมีสาระสำคัญดังกล่าวนั้น อะไรคือสาเหตุที่ทำให้นรกและสวรรค์ในคัมภีร์ 
โลกศาสตร์มีความชัดเจนกว่านรกและสวรรค์ในคัมภีร์พระไตรปิฎก คัมภีร์อรรถกถา ฎีกา อนุฎีกา  นรกและสวรรค์ในคัมภีร์โลกศาสตร์เหมือนกันนรกและสวรรค์ในคัมภีร์พระไตรปิฎก คัมภีร์อรรถกถา ฎีกา อนุฎีกาหรือไม่ ปัญหานี้เราจะได้อภิปรายกันต่อไป 

คัมภีร์อรรถกถาได้นำเรื่องนรกและสวรรค์ในคัมภีร์พระไตรปิฎกมาขยายความเพิ่มเติม คัมภีร์ฎีกานำเรื่องนรกและสวรรค์จากคัมภีร์อรรถกถา  มาขยายความเพิ่มเติม หรือคัมภีร์อนุฎีกา   นำเรื่องนรกและสวรรค์จากคัมภีร์มาขยายเพิ่มเติม เรื่องนรกและสวรรค์ จึงมีความพิสดารซับซ้อนขึ้น จนมีลักษณะเป็นวรรณคดีมากกว่าที่จะเป็นข้อเท็จจริงทางศาสนา
 คัมภีร์โลกศาสตร์แต่งขึ้นในสมัยที่คัมภีร์สำคัญทางพระพุทธศาสนาเกิดขึ้นพร้อมบริบูรณ์แล้ว จึงมีการนำเสนอเรื่องนรกและสวรรค์
โดยผสมผสานแนวคิดจากคัมภีร์ทั้งหลายเข้าด้วยกัน ทำให้เนื้อหาพิสดารยิ่งขึ้น คล้ายเป็นเรื่อง
ในจินตนาการ แต่การนำเสนอข้อมูลไม่ได้แปลกแยกไปจากเนื้อหาในคัมภีร์พระไตรปิฎก อรรถกถา ฎีกา อนุฎีกา รูปแบบการนำเสนอเป็นการนำข้อความจากคัมภีร์แต่ละระดับมาเชื่อมต่อกันและ
แต่งสำนวนภาษาให้วิจิตร เพื่อแสดงให้เห็นนรก   เป็นสถานที่น่ากลัวมากที่สุด และสวรรค์เป็นสถานที่น่ารื่นรมย์มากที่สุด

(๒) อาหารของเทวดา

คัมภีร์โลกศาสตร์นำเสนอข้อมูลอิงอาศัยอรรถกถา ที่กล่าวว่า อาหารของพวกเทวดาชั้นกามาวจรตั้งแต่พวกเทวดาที่อาศัยอยู่ตามพื้น (ภุมมัฎฐเทวดา) จนถึงเทวดาชั้นปรนิมมิตวสวัตดี      เป็นอาหารประเภท“กวพิงกาฬหาร” คือ อาหารที่ต้องทำให้เป็นคำแล้วกลืนกิน 
“ …อาหารของเหล่าภุมมะเทวดา ละเอียดกว่าพระกระยาหารของพระเจ้าจักรพรรดิ อาหารของเหล่าเทวดาชั้นจาตุมหาราชิก ละเอียดกว่าอาหารของเหล่าภุมมะเทวดา... ”


สำหรับอาหารของเหล่าเทวดาชั้นรูปาวจรและอรูปาวจรนั้น คัมภีร์โลกศาสตร์ไม่ได้นำเสนอไว้ ในขณะที่คัมภีร์อรรถกถามีการเชื่อมโยงทฤษฏีอาหาร ๔ กับทฤษฏีฌาน ๘ 

     พระผู้มีพระภาคตรัสว่า (รูปฌาน ๔ แลอรูปฌาน ๔) จุนทะ เป็นไปได้ที่ภิกษุบางรูป

ในธรรมวินัยนี้ สงัดจากกามและอกุศลธรรมทั้งหลายแล้ว บรรลุปฐมฌานที่มีวิตก วิจาร 

ปีติ และสุขอันเกิดจากวิเวกอยู่ ภิกษุนั้น พึงมีความคิดอย่างนี้ว่า ‘เราอยู่ด้วยธรรมเครื่อง

ขัดเกลากิลส’ ธรรม คือ ปฐมฌานนี้ เราไม่กล่าวว่า เป็นธรรมเครื่องขัดเกลากิเลสในอริย

วินัย แต่เรากล่าวว่า เป็นธรรมเครื่องอยู่สุขในปัจจุบัน ในอริยวินัย


แล้วกล่าวอาหารของพวกเทวดา รูปาวจรและอรูปาวจร คือ รูปฌานและอรูปฌาน นั่นเอง  โดยอยู่ในฐานะอาหารปัจจัยจัดอยู่ในประเภท มโนสัญเจตนาหาร เพราะเทวดาพวกนี้ เมื่อครั้ง
เป็นมนุษย์ พากันเข้าฌานแล้วตายลงในขณะที่ยังอยู่ในฌานนั่นเอง มาเกิดเป็นเทวดาในรูปาวจรภูมิบ้าง   อรูปาวจรภูมิบ้าง

     วาเสฎฐะและภาทวาชะ สมัยหนึ่ง ครั้นเวลาล่วงเลยมาช้านานโลกนี้เสื่อม เมื่อโลก

กำลังเสื่อม เหล่าสัตว์ส่วนมากไปเกิดที่พรหมชั้นอาภัสสระนึกคิดอะไรก็สำเร็จได้ตาม

ปรารถนา มีปีติเป็นภักษา มีรัศมีซ่านออกจากร่างกาย สมัยหนึ่ง ครั้นเวลาล่วงเลยมาช้า

นาน โลกนี้เจริญขึ้น เมื่อโลกกำลังเจริญขึ้นเหล่าสัตว์ส่วนมากจุติจากพรหมโลกชั้น

อาภัสสระมาเป็นอย่างนี้ นึกคิดอะไรได้ตามปรารถนา มีปีติเป็นภักษา มีรัศมีซ่านออกจาก

ร่างกาย เที่ยวสัญจรไปในอากาศ อยู่ในวิมานอันงดงาม สถิตอยู่นานแสนนาน


       สัตว์เหล่านี้ เจริญฌานใดแล้วเกิด ฌานนั้นก็เป็นปัจจัย (อาหาร) แก่สัตว์เหล่านั้น
เหมือนลูกศร ที่ยิงไปด้วยกำลังแห่งสายธนู กำลังสายธนูมีกำลังเพียงใด ก็ไปได้เพียงนั้น  ฉันใดกำลังฌานปัจจัยมีกำลังเพียงใด ก็สถิตอยู่ได้เพียงนั้น


จากการศึกษาดังกล่าว ทำให้เห็นว่า ผู้แต่งคัมภีร์โลกศาสตร์ได้แสดงความเป็นไปของนรกและสวรรค์ ซึ่งเป็นชีวิตหลังความตายไว้อย่างชัดเจน ทั้งประเภท ขอบเขต ลักษณะ และที่ตั้ง ของนรกและสวรรค์ คล้ายๆ กับขอบเขตด้านภูมิศาสตร์ของโลกมนุษย์ รวมทั้งได้มีการกำหนด อายุขัย      ตามเป็นอยู่ ของสัตว์นรกและเทวดา ทำให้คนรุ่นหลัง สามารถนำไปเปรียบเทียบกับวิถีชีวิต ประจำวันของตนเองและเกิดศรัทธา ไม่ประพฤติผิด ทำความดี และหมั่นสร้างกุศล ต่อไป

๒.๓.๕ นรกและสวรรค์ในพระมาลัยคำหลวงี

    พระมาลัยคำหลวง เป็นวรรณกรรมที่เกิดขึ้นในสมัยอยุธยาตอนปลาย เป็นพระนิพนธ์ของเจ้าฟ้าธรรมธิเบศไชยเชษฐ์สุริยวงษ์ (เจ้าฟ้ากุ้ง) เป็นผู้ประพันธ์ขณะผนวชหนีราชภัยไปอยู่ที่วัดโคกแสง           จากการศึกษาของวัฒนา ณ นคร เรื่องลักษณะร่วมของเรื่องพระมาลัยในวรรณกรรมพื้นบ้าน และ  พระมาลัยคำหลวง ได้สรุปว่า พระมาลัยคำหลวงมีที่มาจากคัมภีร์มาเลยฺยเทวตฺ เถรวตฺถุ เพราะถ้าพิจารณาด้านการใช้ความเปรียบในพระมาลัยคำหลวง พบว่ามีความบางตอนตรงกับคัมภีรมาเลยฺยเทวตฺเถรวตฺ ถุ อีกทั้ง เปลื้อง ณ นคร ได้กล่าวไว้ในหนังสือประวัติวรรณคดีว่า เชื่อกันมาแต่เดิมว่า    เจ้าฟ้าธรรมธิเบศ  ได้นำมาจากภาษาบาลีชื่อมาลัยสูตร (มาเลยฺยสูตร) ซึ่งภิกษุลังกาเป็นผู้แต่งขึ้น    เป็นภาษาบาลี แต่งก่อนตั้งกรุงสุโขทัยราว ๑๐๐ ปี ต่อมาภิกษุชาวเมืองเชียงใหม่ชื่อพุทธวิลาส         ได้นำมาขยายความเรื่องนี้ให้พิสดารขึ้นเรียกว่า “ฎีกามาลัย” และเจ้าฟ้าธรรมธิเบศรไชยเชษฐ์สุริยวงศ์ ทรงนำมาแปลแล้วเรียบเรียงเป็นภาษาไทย เรียกว่า “พระมาลัยคำหลวง ในปี พ.ศ.  ๒๒๘๐
                                                                                                                      

อย่างไรก็ตามเรื่องที่เกี่ยวกับที่มาของวรรณคดีพระมาลัย ก็ยังมีนักวิชาการที่ตั้งข้อสงสัยว่า 
เรื่องพระมาลัยยังไม่ปรากฏหลักฐานที่มาอย่างชัดเจน ซึ่งในเรื่องนี้ สนิท ตั้งทวี ได้อ้างคำกล่าวของประทีป ชุมพลไว้ในหนังสือวรรณคดี และวรรณกรรมศาสนาว่าเรื่องพระมาลัยมีหลักฐานที่มายังไม่ปรากฏชัดเพราะในลังกาตามหลักฐานเชื่อว่าไม่เคยปรากฏเรื่องราวของพระมาลัยเลย บางทีนักปราชญ์ในเมืองไทยแต่งขึ้นโดยยึดตามคัมภีร์ถูปาวงศ์ ของลังกาที่แพร่เข้ามาพร้อมกับพระพุทธศาสนาหีนยานอย่างลังกาวงศ์ ในพุทธศตวรรษที่ ๑๙ เรื่องราวเกี่ยวกับพระมาลัยเป็นเรื่องราวที่แต่งขึ้นในชั้นหลัง โดยเอาเรื่องราวในพระไตรปิฎกและเรื่องราวในคัมภีร์ถูปาวงศ์มาผสมกัน และผูกเรื่องราวของพระมาลัยขึ้นมา


เนื้อหาสาระของพระมาลัยคำหลวงเริ่มต้นด้วยตอนที่พระอรหันต์องค์หนึ่ง อยู่ในลังกาทวีป ณ หมู่บ้านโรหนคาม มีชื่อว่าพระมาลัย ท่านมีฤทธิ์มาก สามารถลงไปยังนรกเพื่อที่จะโปรดสัตว์นรก และเหาะขึ้นไปยังสวรรค์ชั้นดาวดึงส์ ได้เห็นเหล่าเทวดาพากันเสวยทิพยสมบัติอยู่บนสวรรค์ต่อท่านได้นำดอกบัวไปบูชาพระธาตุจุฬามณีแล้ว ได้พบกับ พระศรีอาริย์โพธิสัตว์ และท่านได้นำเรื่องสัตว์ในนรกและเทวดาบนสวรรค์มาเทศน์สอนให้ประชาชนฟังและสั่งสอนให้กลัวบาป ละเว้นความชั่ว ให้หมั่นทำบุญให้ทานอยู่เสมอ การสร้างเรื่องราวประวัติความเป็นมาของพระมาลัยเป็นสิ่งที่กวีสร้างขึ้น
โดยอาศัยชื่อบุคคล และสถานที่ที่มีอยู่จริงในลังกาเข้ามาเป็นส่วนประกอบให้ดูว่าพระมาลัยนี้มีตัวตนอยู่จริง ซึ่งกวีได้ใช้แบบตัวละครทางศาสนาที่มีอยู่แล้วมาสร้างเป็นตัวละครใหม่ คือ พระมาลัย 
ซึ่งอาจจะกล่าวได้ว่า ตัวละครพระมาลัยนี้มีต้นแบบมาจากพระโมคคัลลาน์
 ซึ่งเป็นพระอัครสาวก  องค์หนึ่งของพระพุทธเจ้า เป็นพระอรหันต์มีอิทธิฤทธิ์ไปโปรดนรกสวรรค์ กวีได้สร้างให้พระมาลัย   เป็นพระอรหันต์ เพราพระอรหันต์เป็นผู้มีฤทธิ์ เช่น เหาะได้ หากกวีสร้างให้พระมาลัยเป็น          พระธรรมดาซึ่งไม่มีฤทธิ์เดชก็จะไปสวรรค์และนรกไม่สะดวก และการสร้างให้พระมาลัยมีคุณสมบัติต่างๆ ทัดเทียมกับพระโมคคัลลาน์นั้น ก็เพราะพระโมคคัลลาน์เป็นพระอัครสาวกที่ชาวพุทธรู้จักกันดี แต่ได้ไปนิพพานนานแล้ว กวีจึงสร้างเรื่องพระมาลัยโดยใช้แบบเดียวกันกับพระโมคคัลลาน์ เป็นการสร้างให้ผู้อ่านยอมรับสถานภาพของตัวละครว่าเป็นพระอรหันต์เหมือนกัน และมีฤทธิ์ทัดเทียมกันทุกประการ 

เรื่องพระมาลัยมีอิทธิพลเป็นอย่างมากต่อความเชื่อ เมื่อทำบาปก็จะได้รับผลตอบแทน
ที่ไม่ดี คือ ตกนรก เพราะเรื่องพระมาลัยมีการนำมาสวดในงานพิธี เช่น พิธีแต่งงานตอนเจ้าบ่าวไปนอนเฝ้าหอ และใช้สวดหน้าศพ นอกจากความเชื่อดังกล่าวแล้ว เรื่องพระมาลัยยังมีอิทธิพลต่อคนไทย
ในเรื่องพระศรีอาริย์ หรือพระศรีอาริยเมตไตรยเป็นอย่างมาก ความจริงแล้วเรื่องราวที่เกี่ยวกับ
พระศรีอาริย์นั้น ได้มีปรากฏอยู่ในพระไตรปิฎกก่อนหน้าที่จะมีเรื่องพระมาลัยเกิดขึ้น คือ ปรากฏอยู่ในจักกวัตติสูตร หมวดฑีฆนิกาย ปาฎิกวรรคว่า “ภิกษุทั้งหลาย เมื่อมนุษย์มีอายุขัย ๘๐,๐๐๐ ปี 
พระผู้มีภาคเจ้าพระนามว่า เมตไตรยจักเสด็จอุบัติขึ้นในโลก พระองค์เป็นพระอรหันต์ ตรัสรู้ด้วยพระองค์เองโดยชอบ” แต่ในพระไตรปิฎกไม่ได้กล่าวถึงเกณฑ์ในการทำบุญต่างๆ ที่ปรากฏในเรื่อง
พระมาลัยนั้นคงจะเกิดจากความคิดหรือจินตนาการของผู้ประพันธ์เอง เพื่อที่จะเบี่ยงเบนความคิดเดิมที่มุ่งทำบุญเพื่อให้ถึงนิพพานมาเป็นการมุ่งทำบุญเพื่อให้ได้เกิด ในยุคพระศรีอาริย์ แล้วจึงเข้าถึง
พระนิพพานภายหลัง

จากการศึกษาวรรณคดีที่เกี่ยวข้องกับนรกและสวรรค์ พบว่าวรรณคดีเรื่องไตรภูมิพระร่วงกับพระมาลัยคำหลวงมีความคล้ายคลึงกันที่นำเสนอเรื่องราวของนรกและสวรรค์เพื่อให้มนุษย์เกรงกลัวต่อบาปและสร้างสมความดีเพื่อให้มีความสุขในปัจจุบันที่มีชีวิตอยู่และไปสู่สุคติภพหลังความตาย คุณหญิงพรพรรณ  ธรารานุมาศ ได้กล่าวไว้ ในหนังสือวรรณคดี เกี่ยวกับเรื่องพระมาลัยคำหลวงว่าต่างจาก  ไตรภูมิพระร่วง คือ พระมาลัยคำหลวงมิได้บรรยายความผิด ความชั่วชนิดต่างๆ  ว่ามีอะไร    ทําเช่นไรจะต้องตกนรกขุมไหน เป็นต้น เรื่องพระมาลัยมีเพียงแต่กล่าวอ้างถึงนรกแปดขุม แต่หนักไปในการแสดงให้เห็นผลของการทำความดีมากกว่าที่จะพรรณนาถึงความชั่วจึงพรรณนาถึงความรื่นรมย์ไว้อย่างละเอียดถี่ถ้วนกว่าที่จะกล่าวถึงความน่ารังเกียจจนน่ากลัวในนรกเหมือนในไตรภูมิพระร่วง ทั้งนี้ ในพระมาลัยคำหลวงกำหนดให้พระมาลัยเป็นผู้นำเสนอเรื่องราว ทั้งภาคนรกและสวรรค์ให้กับมนุษย์ มนุษย์จึงเป็นผู้รับทราบข้อมูลเรื่องนรกสวรรค์ผ่านผู้นำเสนอ คือ พระมาลัยซึ่งถูกกำหนดให้เป็นพระอรหันต์สามารถเหาะเหินเดินอากาศได้เหนือมนุษย์ปุถุชนทั่วไป


ปัจจุบันนี้ ความเชื่อเรื่องพระมาลัยดูจะจางหายไปจากสังคมไทย ไม่ว่าจะเป็นในเมืองหลวง หรือหัวเมืองต่างๆ  การสวดพระมาลัยในงานศพที่เคยเป็นที่นิยมแทบจะไม่ปรากฏ รวมทั้ง    การสร้างงานจิตรกรรมเรื่องพระมาลัยก็ไม่ปรากฏการเผยแพร่อย่างกว้างขวางเหมือนในอดีตที่ผ่านมา ทั้งนี้เพราะความเจริญก้าวหน้าของมวลมนุษยชาติได้เจริญเติบโตขึ้นทุกๆด้านทั้งด้านเศรษฐกิจ สังคม และการเมือง ประกอบกับความก้าวหน้าทางวิทยาศาสตร์ และเทคโนโลยีสานสนเทศ ที่เป็นสภาพแวดล้อมกดดันให้การดำเนินชีวิตในปัจจุบันของมนุษย์ต้องเปลี่ยนแปลงไปอย่างก้าวกระโดด  แม่ชีสุดา โรจอุทัย ได้ศึกษาวิเคราะห์ปัจจุบันขณะในพระพุทธศาสนาเถรวาท พบว่า “คำว่า ปัจจุบันขณะ ปรากฏในคัมภีร์อภิธรรมปิฎก มีพระสัพพัญญูพุทธเจ้าพระองค์เดียวเท่านั้นที่ทรงพิจารณาเห็นถึงปัจจุบันขณะได้ ส่วนปัจจุบันขณะที่ใช้ในปัจจุบันนี้ คืออัทธาปัจจุบัน ที่แสดงในพระสุตตันตปิฎก      อันหมายถึง ขณะแห่งกาลเวลาที่กำลังใช้ชีวิตอยู่ในขณะนี้ เดี๋ยวนี้ ด้วยปัญญา ไม่ย้อนคิดถึงอดีตและคำนึงถึงอนาคต อยู่กับปัจจุบันขณะ ในการรับรู้ตามความเป็นจริงด้วยปัญญา ตามหลักสติปัฏฐานสี่ กาย เวทนา จิต ธรรม เพื่อความสุขในปัจจุบันขณะต่อการดำเนินชีวิตและสู่เป้าหมายสูงสุดต่อการบรรลุถึงความเป็นอิสระจากสิ่งทั้งปวง โดยแยกคำสอนออกเป็น ๔ ด้าน คือ ด้านศีลหรือพฤติกรรม ด้านจิต ด้านปัญญา และด้านสังคม”
 

เรื่องนรกและสวรรค์มีอยู่ในโลกนี้ การพ้นจากนรกได้ หากบุคคลมีกุศลกรรมก็ให้รำลึกถึง นรกและสวรรค์มีอยู่จริงตามพุทธฎีกาว่า “ดูก่อนสารีบุตร เราย่อมรู้ชัดซึ่งนรก ทางไปถึงนรก และปฏิปทาที่จะได้ให้สัตว์เข้าถึงนรก ดูก่อนสารีบุตร เราย่อมรู้ชัดซึ่งเทวดาทั้งหลาย ทางอันยังให้ไปถึง    เทวโลก” อนุสาสนีนี้ คือ พระบาลีที่ออกมาจากโอษฐ์ของพระพุทธเจ้า พุทธบริษัทผู้ศรัทธา
ในพระพุทธศาสนาควรศึกษาตามให้เข้าใจว่า

นิรยภูมิ คือ โลกนรกนี้ เป็นโลกที่เป็นไปด้วยความทุกข์ล้วนๆ เป็นโลกที่ปราศจากความสุขโดยสิ้นเชิง สัตว์ผู้ไปเกิดในโลกนรกนี้ ไม่มีความสุขเลย เพราะฉะนั้น โลกนี้จึงชื่อว่า “นิรยภูมิ”
มนุษย์และสัตว์ทั้งหลายที่ได้ประกอบอกุศกรรมไว้มากจนตายไปเกิดเป็นสัตว์มหานรก ซึ่งเป็นนรกชุมใหญ่นั้น หากกรรมยังไม่สิ้นก็ต้องไปเสวยผลของกรรมชั่วในอุสสทนรก หากกรรมยังไม่สิ้นต้องไปเสวยทุกข์โทษในยมโลก ซึ่งเป็นนรกบริวารชั้นนอกต่อไปอีก ด้วยอำนาจแห่งบาปกรรมที่ตนได้กระทำไว้เป็นเครื่องชัดนำไป
 นรกรวมทั้งหมดมี ๔๕๗ ขุม เหล่าสัตว์ที่ไปอุบัติในรกเหล่านี้ทั้งหมด ต้องเสวยทุกข์โทษ ได้รับความทรมานอย่างสาหัสตลอดเวลา แต่จะเป็นเวลานานเท่าใดจึงจะพ้นจากทุกข์ในนรกเหล่านั้น ไม่มีกำหนดแน่นอน ทั้งนี้ ขึ้นอยู่กับบาปกรรมที่กระทำไว้เป็นประมาณ หมายความว่า ถ้าทำบาปกรรมไว้มากก็ต้องตกนรกอยู่นานและตกหลายขุม  พอเสวยกรรมในมหานรก หากกรรมยังไม่สิ้น
ก็ต้องไปเสวยกรรมในอุสสทนรกยมโลกนรกเรื่อยไป จนกว่าจะสิ้นกรรม บางทีตกนรกที่เป็นบริวารก่อน แล้วไปตกมหานรกก็มี สุดแต่ว่ากรรมใดจะให้ผลก่อน บาที ถ้าหากทำบาปกรรมไว้มาก ต้องตกนรกต่างๆ เรื่อยไปผ่านมหานรกทั้ง ๘ ขุมก็มี ถ้าทำบาปกรรมไว้น้อย ก็เพียงตกนรกเหล่านั้นไม่มากนัก กุศลกรรมที่ตนทำไว้บันดาลให้ระลึกถึงบุญกุศลขึ้นมา ก็เปลี่ยนสภาพจากสัตว์นรกไปอุบัติในภูมิอื่นต่อไปตามยถากรรม
 เมื่อมนุษย์ผู้มีจิตไม่บริสุทธิ์ประพฤติอกุศลกรรม ก่อนที่จะขาดใจตายจากมนุษย์ไปผุดเกิดเป็นสัตว์สรกทั้งหลายนั้น จะมีเหตุการณ์อันแสดงว่าตนจะได้ไปเกิดเป็นสัตว์นรกแน่นอนมาปรากฎอย่างใดอย่างหนึ่ง ใน ๓ อย่างนี้ คือ

1. กรรมารมณ์ ได้แก่ กรรมที่ตนกระทำไว้
2. กรรมนิมิตตารมณ์ ได้แก่ อุปกรณ์ที่ใช้ทำบาปกรรม
3. คตินิมิตตารมณ์ ได้แก่ นิมิตที่บ่งบอกถึงลักษณะโลกที่ตนจะต้องไปเกิด
นิมิตอย่างใดอย่างหนึ่งใน ๓ อย่างนี้ สัตว์ผู้จะไปเกิดในรกทุกคนต้องเห็นก่อนตาย เหมือน
ท่านผู้เป็นเศรษฐีคนหนึ่ง เคยประกอบอาชีพทุจริต เอาเปรียบเพื่อนมนุษย์ สร้างความร่ำรวยแก่ตนเอง เมื่อถึงคราวเจ็บป่วย ญาติพี่น้องจะนำส่งโรงพยาบาลไม่ยอมไป อยากนอนเฉพาะในที่มีดินโคลนแฉะ เพราะตัวเขาเองมีความรู้สึกร้อนอยู่ตลอดเวลา ห้องนอนสะดวกสะอาดสบายสวยงามก็นอนไม่ได้ 
ญาติพี่น้องจึงสร้างสถานที่จำลองภายในบ้าน โดยเอาดินผสมน้ำทำเป็นปลักโคลนและให้เปรอะเปื้อนด้วยสิ่งสกปรก ทำให้เป็นที่นอนสำหรับเขา เขาจึงพอนอนอยู่ได้ วันหนึ่งขณะที่หมอกำลังรักษาอยู่ คนไข้นี้พูดคล้ายกับเพ้อพร้อมกับสะอื้นว่า

“ผมมีที่ดินมาก มีนามีสวน แต่ผมจะหาที่นอนให้สบายก็ไม่มี มันมีแต่ที่ร้อนเป็นไฟทั่วไปหมดทุกหนทุกแห่ง ต้องนอนที่ดินชื้นๆ แฉะๆ เพื่อให้โคลนช่วยลดความร้อนออกไป หมอต้องช่วยผมไม่อยากตายนะหมอ คนไข้พยายามลืมตาดูหมอ พูดซ้ำๆ อยู่เช่นนั้นด้วยความรู้สึกกลัว กอดมือหมอ  ไว้แน่น
 ที่เป็นเช่นนี้เพราะนิมิตอย่างใดอย่างหนึ่งมาปรากฎแก่เขานั่นเอง

ส่วนเรื่องสวรรค์ก็ตรงกันข้ามกับนรก ในขณะที่มีชีวิตอยู่ในเมืองมนุษย์ เมื่อมนุษย์คนใดประพฤติตน นำชีวิตตนให้ดำเนินไปตามปฏิปทาทางไปสู่เทวโลกหรือโลกสวรรค์แล้ว มนุษย์ผู้นั้นย่อมไม่แคล้วที่จะได้ไปอุบัติเกิดเป็นเทพบุตรเทพธิดา เสวยสุขสมบัติในสรวงสวรรค์
  บางท่านอาจตั้งข้อสงสัยว่า สิ่งที่มนุษย์พูดกัน คือ สวรรค์และเทวดาหรือนรกและสัตว์นรกเหล่านี้ เป็นความจริงที่ปรากฎหรือเป็นเพียงเรื่องจินตนาการที่มนุษย์ยุคนี้ ได้รับสืบทอดจากยุคโบราณ หากเราจะมองในแง่จินตนาการก็อาจเป็นไปได้ที่คนเราอาจนึกเอาเช่นนั้น แต่หากมองกันในแง่ปรัชญาทวิภาวนิยม คือ การยืนยันว่า เอกภพนี้จะมีแต่สภาวะที่คู่กันเสมอ เช่น ตะวันตกคู่กับตะวันออก ดวงจันทร์คู่กับ
ดวงอาทิตย์และความร้อนคู่กับความเย็น เป็นต้น ย่อมเป็นการยากที่ปฏิเสธทฤษฎีนี้ได้


ความสำคัญของนรกและสวรรค์เมื่อเทียบกับศาสนาอื่นๆ พระพุทธศาสนาให้ความสำคัญในฐานะเป็นส่วนหนึ่งของสังสารวัฎ คือ เป็นสถานที่เวียนว่ายตายของสัตว์ ชีวิตของมนุษย์เดินทางไปในสังสารวัฎ มีหมุนขึ้นหมุนลง ตกนรกแล้วต่อไปถ้ามีกรรมีกรรมดีก็กลับไปขึ้นสวรรค์ มาเกิดเป็นมนุษย์หรือที่เกิดเป็นพรหมด้วยอำนาจการบำเพ็ญฌานสมาบัติ ต่อไปสิ้นบุญแล้วกลับไปตกนรก เพราะมีกรรมชั่วในภายหลังก็ได้ (ยกเว้นอริยบุคคลโสดาบัน สกิทาคามี และอนาคามี) อันเป็นที่หมุนเวียนเกิดของสัตว์อย่างนี้
 มองดูในพระพุทธศาสนา เมื่อเปรียบเทียบกัน ความสำคัญของนรกและสวรรค์ เอาสวรรค์ก็แล้วกัน เพราะมันเป็นสิ่งที่เราต้องการ สวรรค์ไม่ใช่จุดหมายของพระพุทธศาสนา จุดหมายของพระพุทธศาสนาบอกว่า มีสิ่งที่สูงกว่านั้น สิ่งที่สำคัญกว่าสวรรค์ คือ นิพพาน


นรกและสวรรค์จัดอยู่ในประเภทสิ่งที่พิสูจน์ไม่ได้สำหรับคนสามัญ คือ จะพิสูจน์ว่ามี ก็ยังเอามาแสดงให้เห็นประจักษ์ไม่ได้ จะพิสูจน์ว่าไม่มี ก็ยังไม่สามารถแสดงให้เห็นได้ว่ามันมีอย่างไร 
การพิสูจน์ปรากฏการณ์ทั้งหลายให้ประจักษ์ชัดนั้น ถ้าเป็นรูป ต้องพิสูจน์ให้เห็นด้วยตา ถ้าเป็นเสียงต้องพิสูจน์ให้ได้ยินด้วยหู ถ้าเป็นกลิ่น ต้องพิสูจน์ด้วยจมูก ถ้าเป็นรสต้องพิสูจน์ด้วยลิ้น ถ้าเป็นสัมผัสต้องพิสูจน์ด้วยกาย ถ้าเป็นธรรมารมณ์ (ความคิด) ต้องพิสูจน์ด้วยใจ


มนุษย์ทุกวันนี้ดำรงชีวิตอยู่กับปัจจุบันด้วยปัญญาไม่ย้อนคิดถึงอดีต และคำนึงถึงอนาคตอยู่กับปัจจุบันในการรับรู้ความจริงด้วยปัญญามนุษย์ในปัจจุบันจึงมีแนวโน้มที่จะเรียนรู้ประสบการณ์ชีวิตจริงด้วยปัญญาจากสถานการณ์ที่เกิดขึ้นจริงมากกว่าที่จะย้อนไปเรียนรู้ชีวิตจริงจากวรรณกรรม
ในอดีต ประสบการณ์ละสถานการณ์จริงในปัจจุบัน จึงให้ความสำคัญกับมนุษย์ในการเรียนรู้ที่จะอยู่กับปัจจุบันได้อย่างมีความสุข เช่น รายการทางสถานีโทรทัศน์ ที่ชื่อว่า “เรื่องจริงผ่านจอ”  หรือ “นาทีเฉียดตาย” เป็นต้น ในโลกยุคโลกาภิวัฒน์ แนวคิดเรื่องนรกและสวรรค์เริ่มคลาดเคลื่อนไปอีกลักษณ์หนึ่ง คือ  มีการแสดงเฉพาะนรกและสวรรค์ที่เป็นภาวะทางจิตใจในขณะปัจจุบัน ไม่ต้องการ
ให้คิดและศึกษานรกและสวรรค์ที่เป็นสถานที่ในโลกอื่นที่จะไปเกิดหลังจากตาย ทรรศนะอย่างนี้ 
แม้จะไม่ได้ปฏิเสธตรงๆ แต่ก็เริ่มมีความเคลื่อนออกไปแล้ว 

จากการศึกษาเรื่องนรกและสวรรค์จากคัมภีร์ต่างๆ ดังกล่าว จะได้เห็นลำดับของพัฒนาการเพื่อเผยแพร่พระพุทธศาสนาในแต่ละยุคสมัย นับตั้งแต่สมัยพระพุทธเจ้าจะเห็นได้ว่า     พระคัมภีร์ หรือวรรณกรรมทางพระพุทธศาสนา ได้ใช้แนวทางคำสั่งสอนและกลยุทธ์ในการเผยแพร่หลักธรรมคำสั่งสอนของพระพุทธเจ้าเป็นหลักจนถึงปัจจุบัน และยังพบว่าได้มีการพัฒนา              ในรายละเอียดที่เป็นลักษณะของนรกและสวรรค์ให้มีความชัดเจนและสอดคล้องกับสถานการณ์ที่เป็นปัจจุบันของแต่ละยุคสมัย ทั้งนี้เพราะโลกมนุษย์มีความเจริญมากขึ้นหลายด้าน ไม่ว่าจะเป็น         ด้านจำนวนประชาการ เศรษฐกิจ สังคม และการเมือง ทำให้พฤติกรรมของมนุษย์มีความเสี่ยงต่อการประพฤติตนที่เป็นกายทุจริต วจีทุจริต  มโนทุจริตมากยิ่งขึ้น 

ดังนั้น ผู้ประพันธ์วรรณกรรมทางพระพุทธศาสนาจึงได้พัฒนารายละเอียดของโทษทัณฑ์ในปัจจุบันให้สอดคล้องกับน้ำหนักของความประพฤติที่ควรได้รับในแดนนรกและสวรรค์ ดังปรากฏในรายละเอียดในพระไตรปิฏก พระอภิธรรม ไตรภูมิพระร่วง คัมภีร์โลกศาสตร์ และพระมาลัยคำหลวง เป็นต้น  ยุคปัจจุบันเป็นยุคความเจริญทางเทคโนโลยีสารสนเทศ สังคมไร้พรมแดน การติดต่อสื่อสาร  ที่รวดเร็ว ฉับไว ดังนั้นโอกาสตัดสินใจที่ผิดพลาดและเกิดความทุกข์มีมากขึ้น และการที่พ้นทุกข์เป็น
ไปได้ยากยิ่งนัก ซึ่งพระพุทธเจ้าได้แสดงความห่วงใยมนุษย์ที่ไม่เข้าใจ ไม่รู้ชัดตามความจริงของทุกข์     ว่าทุกข์ในโลกมนุษย์เป็นทุกข์ที่เร่าร้อน และน่ากลัว แต่ทุกข์ในรกร้อนร้ายแรงยิ่งกว่าทุกข์ในโลกมนุษย์ยิ่งนัก ดังที่พระพุทธเจ้าตรัสเปรียบเทียบ ความเร่าร้อนของพวกสมณะพราหมณ์ที่ไม่รู้แจ้งเห็นจริง    ในทุกข์ เหตุให้เกิดทุกข์ และข้อปฏิบัติให้ถึงความดับทุกข์ในโลกมนุษย์นี้ ว่าความเร่าร้อนในนรกมีอยู่ หากสามารถมองเห็นทางตาได้ก็จะเห็นแต่ภาพที่น่าเกลียดน่ากลัวเท่านั้น ไม่มีวันที่จะเห็นภาพ
ที่น่าชื่นชม แม้การที่จะรู้แจ้งในธรรมารมณ์ใดๆที่น่ารักน่าใคร่ก็จะไม่มีวันได้เห็น ได้สัมผัส แต่อย่างใดทั้งสิ้น แต่ความเร่าร้อนที่ยิ่งกว่าและน่ากลัวยิ่งกว่าคือ ความไม่รู้ชัดตามความเป็นจริงของทุกข์       กลับยินดีกับสังขาร  ร้อยกันเป็นห่วงโซ่แห่งปฏิจจสมุปบาท เขาทั้งหลายจะไม่มีวันพ้นจากวงจร
ของชาติ ชรา มรณะ โสกะ ปริเทวะ ทุกข์ โทมนัส และอุปายาส 
๒.๔ สรุป

นรกและสวรรค์ได้พัฒนาการจากนรกและสวรรค์ในคัมภีร์พระไตรปิฎก มาเป็นสามภพ (ไตรภูมิ) เริ่มเห็นเค้าโครงของจักรวาลแบบพุทธ คัมภีร์จักรวาลทีปนีได้ทำให้รูปแบบสามภพนั้นมีความชัดเจนมากยิ่งขึ้น โดยมีรายละเอียดของโลก จักรวาล มหาสมุทร มาตรวัดเปรียบเทียบ สามารถเข้าใจเรื่องของไตรภูมิได้เข้าใจอย่างง่ายๆ   ตลอดระยะเวลาที่ผ่านมารูปแบบความเชื่อเรื่องนรกและสวรรค์มีพัฒนาการมาโดยตลอดตั้งแต่ครั้งพุทธกาล เรื่องนรกและสวรรค์ในครั้งแรกๆ ที่ทรงประกาศพระศาสนาจะยังไม่ลงในรายละเอียดมากนัก เนื่องจากเกรงว่าเรื่องเหล่านี้เป็นเรื่องที่คนมีความสามารถโยเฉพาะเท่านั้นที่สามารถเห็นและรับรู้ได้ด้วยตนเอง คนส่วนใหญ่ไม่สามารถรับรู้ได้ พระองค์จึงยังทรง
ที่จะชะลอเรื่องนี้ไว้ จนถึงเมื่อมีเหตุการณ์เกิดขึ้น เช่น ในพระวินัยที่พระภิกษุฟ้องพระพุทธเจ้าว่า
พระโมคคัลลานะอวดอุตตริมนุสสธรรม เห็นเปรตจำนวนมากกว่า ๒๐ ชนิด ทั้งๆ ที่ร่วมเดินทางไปด้วยกันแต่พระรูปนั้นไม่เห็น เรื่องเหล่านี้เมื่อมีปรากฏเป็นกรณีศึกษา พระพุทธองค์จึงทรงวินิจฉัยและทรงเปิดเผยความจริงว่าพระองค์ทรงเคยเห็นมาก่อน ก่อนหน้านั้นพระทรงแสดงธรรมเรื่องของนรกและสวรรค์เป็นรูปแบบหนึ่งที่จะสร้างกำลังศรัทธาในการเข้าสู่ธรรมขั้นสูงขึ้นไปอีก ทรงกล่าวเป็นลำดับในอนุปุพพิกกถา การศึกษาวิจัยครั้งนี้  ผู้วิจัยจึงมุ่งที่นำเสนอแนวทางนรกสวรรค์ของพระพุทธเจ้ากับเยาวชนคนรุ่นใหม่ในยุคปัจจุบัน เพื่อให้เยาวชนคนรุ่นใหม่ในยุคนี้สามารถที่จะอยู่กับโลกที่มีแต่ความเปลี่ยนแปลงอยู่ตลอดเวลาได้อย่างคนรู้ทันสถานการณ์ของทุกข์ทั้งหลายที่มีอยู่รอบตัว  และเมื่อพ้นจากโลกมนุษย์นี้แล้วจะได้ไปตกไปในที่แห่งความทุกข์ คือ อบาย ทุคติ วินิบาต นรก  

	� พระธรรมกิตติวงศ์ (ทองดี สุรเตโช,ป.ธ.๙, ราชบัณฑิต), พจนานุกรมเพื่อการศึกษาพุทธศาสน์ ชุดคำวัด, 


� HYPERLINK "http://th.wikipedia.org/wiki/%E0%B8%A7%E0%B8%B1%E0%B8%94%E0%B8%A3%E0%B8%B2%E0%B8%8A%E0%B9%82%E0%B8%AD%E0%B8%A3%E0%B8%AA%E0%B8%B2%E0%B8%A3%E0%B8%B2%E0%B8%A1" \o "วัดราชโอรสาราม" �วัดราชโอรสาราม� กรุงเทพมหานคร: พ.ศ. ๒๕๔๘, หน้า ๑๕๒.


	� กรมศิลปากร, โลกบัญญัติของพระสัทธรรมโฆษเถระ, (กรุงเทพมหานคร : โรงพิมพ์อักษรไทย, ๒๕๒๘), หน้า ๔๘.


	� ราชบัณฑิตยสถาน, พจนานุกรมฉบับราชบัณฑิตยสถาน, พิมพ์ครั้งที่ ๒, (กรุงเทพมหานคร: อักษรเจริญทัศน์, ๒๕๒๕), หน้า ๔๒๒.


	� พระพรมหมคุณาภรณ์ (ป.อ.ปยุตฺโต), พจนานุกรมพุทธศาสตร์ ฉบับประมวลธรรม, (บริษัท เอส.อาร์.พริ้นติ้ง แมส โปรดักส์ จำกัด : นนทุบรี), ๒๕๕๓, หน้า ๑๕๐.


	� พระธรรมกิตติวงศ์ (ทองดี สุรเตโช,ป.ธ.๙, ราชบัณฑิต), พจนานุกรมเพื่อการศึกษาพุทธศาสน์ ชุดคำวัด, 


� HYPERLINK "http://th.wikipedia.org/wiki/%E0%B8%A7%E0%B8%B1%E0%B8%94%E0%B8%A3%E0%B8%B2%E0%B8%8A%E0%B9%82%E0%B8%AD%E0%B8%A3%E0%B8%AA%E0%B8%B2%E0%B8%A3%E0%B8%B2%E0%B8%A1" \o "วัดราชโอรสาราม" �วัดราชโอรสาราม� กรุงเทพมหานคร: พ.ศ. ๒๕๔๘, หน้า ๖๔๗.


	� เรื่องเดียวกัน,หน้า ๑๙๙.


	� ขุ.จู.(ไทย) ๓๐/๖๕๔/๒๔๕.


	� พระมหาสมจินต์ สมมาปญโญ, “นรกและสวรรค์ในพุทธศาสนาเถรวาท”, วิทยานิพนธ์พุทธศาสตรมหาบัณฑิต, (บัณฑิตวิทยาลัย: มหาจุฬาลงกรณ์ราชวิทยาลัย, ๒๕๕๓), หน้า ๘๑.


	� ม.มู. (ไทย) ๑๒/๑๔๘/๑๔๗.


	� ม.อุ. (ไทย) ๑๔/๕๑๔/๒๖๑.


	� ม.อุ. (ไทย) ๑๔/๕๒๓/๒๖๓.


	� องฺ.ทุก. (ไทย) ๒๐/๒๖๔/๕๕.


	� องฺ.ทุก. (ไทย) ๒๐/๒๖๔/๕๕.


	� ม.อุ. (ไทย) ๑๔/๔๗๕, ม.อุ. (ไทย) ๑๔/๕๑๔, องฺ.ติก. (ไทย) ๒๐/๔๗๕, ขุ.ชา. (ไทย) ๒๘/๙๐-๙๒.  ขุ.ชา. (ไทย) ๒๘/๒๘/๕๔๐-๕๖๙.


	� มหามกุฏราชวิทยาลัย, พระสูตรและอรรถกถา แปล : ปัญจสูทนี อรรถกถาเทวทูตสูตร, หน้า ๒๐๒-๒๐๘. อรรถกถาพาลบัณฑิตสูตร, หน้า ๑๖๘-๑๘๘. ชาตกัฎฐกถา อรรถกถาลัฎฐินิบาตสังกิจจชาดก ที่ ๒, หน้า ๑๖๕-๑๙๔. อรรถกถาเนนิราชชาดก, หน้า ๒๓๙-๒๗๙.


	� กรมศิลปากร, ไตรภูมิพระร่วงของพระญาลิไทย, (กรุงเทพมหานคร : สำนักพิมพ์คลังวิทยา, ๒๕๐๙), หน้า ๑๖-๑๘.


	� พระมหาสมจินต์ สมมาปญโญ, “นรกและสวรรค์ในพุทธศาสนาเถรวาท”, วิทยานิพนธ์พุทธศาสตรมหาบัณฑิต, หน้า  ๖.


	� ม.ม. (ไทย) ๑๓/๓๘๐/๔๖๖-๔๖๗.


	� องฺ.อฏฺฐก. (ไทย) ๒๓/๓๖/๒๓๔-๒๙๖.


	� ม.อุ. (ไทย) ๑๔/๒๙๐/๓๕๐.


	� องฺ.ทุก. (ไทย) ๒๐/๑๘/๗๑.


	� สํ.ม. (ไทย) ๑๙/๑๐๒๐/๕๓๐.


	� ม.อุ. (ไทย) ๑๔/๑๘/๒๕.


	� ม.อุ. (ไทย) ๑๔/๓๑๙/๓๘๖.


	� ม.อุ. (ไทย) ๑๔/๒๔๘/๒๙๓.


	� ม.อุ. (ไทย) ๑๔/๔๔๗/๕๖๐.


	� องฺ.ทุก. (ไทย) ๒๐/๔๓/๘.


	� องฺ.เอกก. (ไทย) ๒๐/๒๙๐/๓๖.


	� องฺ.ทุก. (ไทย) ๒๐/๑/๕๘.


	� องฺ.ทุก. (ไทย) ๒๐/๑๖/๖๙.


	� องฺ.ทุก. (ไทย) ๒๐/๑๘/๗๑.


	� องฺ.ทุก. (ไทย) ๒๐/๑๐/๑๔๗.


	� องฺ.ทุก. (ไทย) ๒๐/๑๖/๖๙.


	� องฺ.ทุก. (ไทย) ๒๐/๓๙/๒๐๐.


	� องฺ.ทุก. (ไทย) ๒๐/๑๑๘/๓๖๒.


	� องฺ.ทุก. (ไทย) ๒๐/๑๔๗/๓๙๕.


                � พระมหาวิเชียร  เขมวีโร (ทั่วกลาง),“การรับรู้เกี่ยวกับแนวคิดเรื่องนรกและสวรรค์ในพุทธศาสนา  เถรวาทของชาวพุทธ : กรณีศึกษาผู้ปฏิบัติธรรมวัดราชสิงขร”,วิทยานิพนธ์พุทธศาสตรมหาบัณฑิต, (บัณฑิตวิทยาลัย:  มหาจุฬาลงกรณ์ราชวิทยาลัย, ๒๕๕๔),  หน้า  ๓๗.


	� ธัมมปทัฏฐกถา แปล ภาค ๓, พิมพ์ครั้งที่ ๑๔ จำนวน ๑๐,๐๐๐ เล่ม,(กรุงเทพมหานคร: โรงพิมพ์มหามกุฏราชวิทยาลัย,๒๕๓๒), หน้า ๒๑๖.


	� เรื่องเดียวกัน, หน้า ๑๒๗.


	� พระมหาสมจินต์ สมมาปญโญ, “นรกและสวรรค์ในพุทธศาสนาเถรวาท”, วิทยานิพนธ์พุทธศาสตรมหาบัณฑิต, (บัณฑิตวิทยาลัย: มหาจุฬาลงกรณ์ราชวิทยาลัย, ๒๕๕๓), หน้า ๕๕.


	� เรื่องเดียวกัน, หน้า ๕๖.


	� พระสัทธัมมโชติกะ ธัมมาจริยะ , ปรมัตถโชติกะ มหาอภิธัมมัตถสังคหฎีกา ปริเฉทที่ ๕ เล่ม ๑, พิมพ์ครั้งที่ ๘, (กรุงเทพมหานคร:  โรงพิมพ์ทิพยวิสุทธิ์, ๒๕๔๖), หน้า ๖-๗.


	� เรื่องเดียวกัน, หน้า ๒-๒๔.


	� เรื่องเดียวกัน, หน้า ๒๐๗-๒๒๒.


	� เรื่องเดียวกัน, หน้า ๒๔๔.  


	� เสฐียร โกเศศ, เล่าเรื่องไตรภูมิ, (พระนคร : ห้างหุ้นส่วนจำกัดโรงพิมพ์อักษรไทย, ๒๕๑๕),       หน้า ๑๗-๑๙.


	� พระธรรมปิฎก (ป.อ. ปยุตฺโต), ไตรภูมิพระร่วงอิทธิต่อสังคมไทย, (กรุงเทพมหานคร : สำนักพิมพ์มูลนิธิโกมลคีมทอง, ๒๕๔๒), หน้า ๑๔-๑๕.


     � พระมหาสมจินต์ สมมาปญโญ, “นรกและสวรรค์ในพุทธศาสนาเถรวาท”, วิทยานิพนธ์พุทธศาสตร


มหาบัณฑิต, (บัณฑิตวิทยาลัย มหาจุฬาลงกรณ์ราชวิทยาลัย, ๒๕๕๓), หน้า ๖๘.


	� กรมศิลปากร, จักกวาฬทีปนีของพระสิริมังคลาจารย์, (กรุงเทพมหานคร: เซ็นทรัลเอ็กเพรสศึกษาการพิมพ์, ๒๕๕๓), หน้า ๙๗.


	� เรื่องเดียวกัน, หน้า ๑๓๑-๑๓๒. 


	� กรมศิลปากร, โลกทีปกสารของพระสังฆราชเมธังกร, (กรุงเทพมหานคร: สามัญนิติบุคคล สหประชาพานิชย์, ๒๕๒๙), หน้า ๑๓-๑๔. 


	� กรมศิลปากร, จักกวาฬทีปนีของพระสิริมังคลาจารย์, หน้า ๑๐๐.


	� เรื่องเดียวกัน, หน้า ๑๐๒.


	� เรื่องเดียวกัน, หน้า ๑๐๖. 


	� เรื่องเดียวกัน, หน้า ๑๐๘. 


	� กรมศิลปากร, โลกทีปกสารของพระสังฆราชเมธีงกร, หน้า ๑๓-๑๔.


	� กรมศิลปากร, จักกวาฬทีปนีของพระสิริมังคลาจารย์, หน้า ๑๑๖.


	� เรื่องเดียวกัน, หน้า ๑๓๖-๑๓๘. 


	� กรมศิลปากร,โลกบัญญัติของพระสัทธัมมโฆษะเถระ, (กรุงเทพมหานคร: โรงพิมพ์อักษรไทย, ๒๕๒๘), หน้า ๓๘. 


	�  พระมหาสมจินต์ สมมาปญโญ, “นรกและสวรรค์ในพุทธศาสนาเถรวาท”, วิทยานิพนธ์พุทธศาสตรมหาบัณฑิต, หน้า ๓๕ – ๓๖.


	� กรมศิลปากร, จักกวาฬทีปนีของพระสิริมังคลาจารย์, หน้า ๑๐๘. 


	� ที.ม. (ไทย) ๑๐/๑๗๑/๑๑๗.


	� อภิ.วิ. (ไทย) ๓๕/๑๐๒๐/๖๖๗.


	� กรมศิลปากร, โลกทีปกสารของพระสังฆราชเมธังกร, หน้า ๑๖๘.


	� กรมศิลปากร, จักกวาฬทีปนีของพระสิริมังคลาจารย์, หน้า ๒๑๓.


	� กรมศิลปากร, โลกทีปกสารของพระสังฆราชเมธังกร, หน้า ๑๙๒-๑๙๔.


	� กรมศิลปากร, ไตรภูมิพระร่วงของพระยาลิไทย, (กรุงเทพมหานคร: สำนักพิมพ์คลังวิทยา, ๒๕๐๙), หน้า ๒๐๓. 


	� กรมศิลปากร, จักกวาฬทีปนีของพระสิริมังคลาจารย์, หน้า ๒๑๓-๒๑๔.


	� กรมศิลปากร,โลกทีปสารของพระสังฆราชเมธังกร, หน้า ๑๖. 


	� กรมศิลปากร, จักกวาฬทีปนีของพระสิริมังคลาจารย์, หน้า ๒๐๒. 


	� พระมหาสมจินต์ สมฺมาปญฺโญ (วันจันทร์), “นรกและสวรรค์ในพระพุทธศาสนาเถรวาท”, วิทยานิพนธ์พุทธศาสตรมหาบัณฑิต, หน้า ๕๘-๕๙..


	� กรมศิลปากร, จักกวาฬทีปนีของพระสิริมังคลาจารย์, หน้า ๑๙๘-๑๙๙.


	� ขุ.ขุ. (ไทย) ๒๕/๖๘๑/๕.


	� ม.อุ. (ไทย) ๑๔/๒๕๐/๒๕๙.


	� ม.มู. (ไทย) ๑๒/๙๐/๘๔. 


	� องฺ.ทสก.  (ไทย) ๔๐/๔๒๙/๔๘๓.


	� เสนาะ ผดุงฉัตร, ความรู้เบื้องต้นเกี่ยวกับวรรณคดีบาลี, (กรุงเทพมหานคร: โรงพิมพ์มหาจุฬา    ลงกรณราชวิทยาลัย, ๒๕๓๒), หน้า ๓๘-๓๙, ๑๑๓-๑๔๕. 


	� กรมศิลปากร, จักกวาฬทีปนีของพระสิริมังคลาจารย์, หน้า ๒๐๙.


	� ม.มู. (ไทย) ๑๒๘๒/๗๐-๗๑.


	� ที.ปา (ไทย) ๑๑/๑๑๙/๘๘-๘๙.


	� องฺ.ทสก. (ไทย) ๔๐/๖๕/๓๘.


	� อุดมพร  คัมภิรานนท์, “การศึกษาหลักธรรมทางพระพุทธศาสนาที่ปรากฏในเรื่องพระมาลัยคําหลวง”,�วิทยานิพนธ์พุทธศาสตรมหาบัณฑิต, (บัณฑิตวิทยาลัย มหาวิทยาลัยมหาจุฬาลงกรณราชวิทยาลัย, ๒๕๕๒), หน้า ๒.


	� เรื่องเดียวกัน, หน้า ๑๑.


	� วัฒนา ณ นคร, “ลักษณะร่วมของเรื่องพระมาลัยในวรรณกรรมพื้นบ้านและพระมาลัยคำหลวง”วิทยานิพนธ์อักษรศาสตร์มหาบัณฑิต, (ภาควิชาวรรณคดีเปรียบเทียบ: จุฬาลงกรณ์มหาวิทยาลัย, ๒๕๒๖), �หน้า ๔๖.


	� สุดา โรจนอุทัย,“ศึกษาวิเคราะห์ปัจจุบันขณะในพระพุทธศาสนาเถรวาท”, วิทยานิพนธ์พุทธศาสตรมหาบัณฑิต, (บัณฑิตวิทยาลัย: มหาจุฬาลงกรณ์ราชวิทยาลัย, ๒๕๕๓), หน้า บทคัดย่อ.


	� พระเทพมุนี (วิลาศ ญาณวโร), วรรณกรรมไทยเรื่องภูมิวิลาสินี, (กรุงเทพมหานคร: โรงพิมพ์รุ่งเรืองธรรม, ๒๕๒๗), หน้า ๒๔๔.


	� เรื่องเดียวกัน, หน้า ๘๒.


	� เรื่องเดียวกัน, หน้า ๙๐ – ๙๑.


	� เรื่องเดียวกัน, หน้า ๘๒.


	� ท.เลียงพิบูลย์, กฎแห่งกรรม เล่ม ๒, พิมพ์ครั้งที่ ๔, (กรุงเทพมหานคร: สำนักพิมพ์สุภา, ๒๕๓๑), หน้า ๓๙-๑๐๒.


	� พระเทพมุนี (วิลาศ ญาณวโร), วรรณกรรมไทยเรื่องภูมิวิลาสินี, หน้า ๒๔๕.


	� บุญย์ นิลเกษ, ประจักษ์พยานตายแล้วเกิด, (กรุงเทพมหานคร: สหมิตรอ๊อฟเซ็ท, ๒๕๓๓), หน้า ๕๒.


	� พระเทพเวที (ประยุทธ์ ปยุตฺโต), กรรมและนรกสวรรค์สำหรับคนรุ่นใหม่, (กรุงเทพมหานคร: อมรินทร์พริ้นติ้ง กรุ๊ฟ จำกัด, ๒๕๓๑), หน้า ๙๓-๙๔.


	� เรื่องเดียวกัน, หน้า ๙๒-๙๔.


	� เรื่องเดียวกัน, หน้า ๙๔-๙๕.





